Dodatok k Správe o pripravenosti SR

na členstvo v EÚ

za obdobie

jún – august 2002

september 2002

Obsah

Úvod	1
Kritériá členstva	3
Politické kritériá	3
Ekonomické kritériá	10
Schopnosť prevziať záväzky členstva	12
Kapitola 1: Slobodný pohyb tovaru	12
Kapitola 2: Slobodný pohyb osôb	14
Kapitola 3: Slobodné poskytovanie služieb	15
Kapitola 4: Slobodný pohyb kapitálu	16
Kapitola 5: Právo obchodných spoločností	18
Kapitola 6: Hospodárska súťaž	18
Kapitola 7: Poľnohospodárstvo	19
Kapitola 8: Rybné hospodárstvo	21
Kapitola 9: Dopravná politika	21
Kapitola 10: Dane	21
Kapitola 11: Hospodárska a menová únia	23
Kapitola 12: Štatistika	23
Kapitola 13: Sociálna politika a zamestnanosť	24
Kapitola 14: Energetika	27
Kapitola 15: Priemyselná politika	28
Kapitola 16: Malé a stredné podnikanie	29
Kapitola 17: Veda a technika	29
Kapitola 18: Vzdelávanie a odborná príprava	30
Kapitola 19: Telekomunikácie a informačné technológie	30
Kapitola 20: Kultúra a audiovizuálna politika	30
Kapitola 21: Regionálna politika a koordinácia štrukturálnych nástrojov	31
Kapitola 22: Životné prostredie	32
Kapitola 23: Ochrana spotrebiteľov a zdravia	36
Kapitola 24: Spolupráca v oblasti spravodlivosti a vnútorných vecí	36
Kapitola 25: Colná únia	38
Kapitola 26: Vonkajšie vzťahy	39
Kapitola 27: Spoločná zahraničná a bezpečnostná politika	41
Kapitola 28: Finančná kontrola	41
Kapitola 29: Finančné a rozpočtové ustanovenia	42

Úvod

Dodatok k Správe o pripravenosti Slovenskej republiky na členstvo v Európskej únii (ďalej len Dodatok) nadväzuje na dokument Správa o pripravenosti Slovenskej republiky na členstvo v Európskej únii (ďalej len Správa), ktorý 14. júna 2002 odovzdala podpredsedníčka vlády SR pre európsku integráciu mimoriadnemu a splnomocnenému veľvyslancovi Európskej komisie na Slovensku. Kým Správa monitorovala stav plnenia úloh vyplývajúcich pre Slovenskú republiku z Partnerstva pre vstup a Národného programu pre prijatie acquis communautaire v období od septembra 2001 do konca mája 2002, Dodatok poskytuje údaje o pokroku od 1. júna do 1. septembra 2002. Napriek tomu, že počas uvedeného obdobia vláda SR i slovenský parlament prerušili svoje zasadnutia kvôli vládnym a parlamentným prázdninám, v krátkom čase zaznamenala Slovenská republika v prístupovom procese do Európskej únie značný vývoj. Materiál má nezmenenú štruktúru a rovnakým spôsobom ako Správa informuje o pokroku Slovenska v plnení politických a ekonomických kritérií, ako aj o schopnosti Slovenskej republiky plniť záväzky, ktoré jej vyplývajú z členstva v Európskej únii podľa negociačných kapitol. Oba dokumenty vlády Slovenskej republiky sú pre Európsku komisiu  jedným z podkladov pre vypracovanie Pravidelnej hodnotiacej správy Európskej komisie o pripravenosti Slovenskej republiky na členstvo v Európskej únii, ktorej zverejnenie sa očakáva 16. októbra 2002.

Rokovania o vstupe SR do EÚ v rámci Prístupovej konferencie

Na Prístupovej konferencii na úrovni zástupcov ministrov, ktorá sa konala 11. júna 2002, Slovenská republika predbežne uzavrela kapitolu Spravodlivosť a vnútorné záležitosti a kapitolu Inštitúcie. Na poslednej prístupovej konferencii počas španielskeho predsedníctva 28. júna 2002 bola predmetom rokovania kandidátskych krajín so zástupcami Európskej komisie kapitola Poľnohospodárstvo, na ktorej členské krajiny EÚ priznali kandidátskym štátom právo na priame platby poľnohospodárom. Počas dánskeho predsedníctva Slovenská republika doposiaľ predbežne uzavrela kapitolu Regionálna politika na rokovaní Konferencie o pristúpení 29. júla 2002, čím sa počet predbežne uzavretých kapitol zvýšil na 27 z celkového počtu 30.

Prioritné úlohy vlády SR

V hodnotenom období bola pozornosť Slovenskej republiky naďalej zameraná na plnenie Prioritných úloh vlády SR vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001. Pravidelným monitorovaním vláda SR sleduje 228 prioritných legislatívnych a nelegislatívnych úloh (počet uvedený v Správe bol zredukovaný o jednu úlohu vzhľadom na to, že ustanovenia predmetného nariadenia sa budú novelizovať v roku 2003 zákonom č. 315/1996 Z.z. o premávke na pozemných komunikáciách a vyhláškou č. 116/1997 Z.z. o podmienkach premávky vozidiel na pozemných komunikáciách a budú implementovať európsku legislatívu v tejto oblasti), ktorých plnenie bolo naplánované na obdobie roka 2002 a prvého štvrťroka roku 2003.

Zabezpečenie administratívnych kapacít

Vláda Slovenskej republiky schválila uznesením č. 947/2002 z 21. augusta 2002 materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ pre rok 2003“ (viď príloha), ktorý rieši problematiku budovania a posilňovania administratívnych kapacít v roku 2003. V súlade s týmto materiálom bude na účely posilnenia administratívnych potrieb na efektívnu implementáciu práva EÚ od 1. januára 2003 vytvorených 718 nových pracovných miest. Keďže cieľom tohto materiálu je prispieť výrazným spôsobom k reštrukturalizácii štátnej a verejnej správy a jej príprave na fungovanie v podmienkach členstva v Európskej únii, samotné zvyšovanie počtu pracovných miest bude realizované nasledovne. V rámci 718 identifikovaných pracovných miest sa vytvorí 304 nových systemizovaných pracovných miest, ktoré budú znamenať absolútne zvýšenie počtov pracovných miest v štátnej a verejnej správe a na vytvorenie zvyšných 414 pracovných miest sa využijú vnútorné personálne rezervy, ktoré v štátnej a verejnej správe existujú. Materiál okrem toho obsahuje úlohu pre jednotlivých ministrov a predsedov ostatných ústredných orgánov štátnej správy, aby vypracovali podrobné vnútorné audity ministerstiev a ústredných orgánov štátnej správy a ich realizáciou zabezpečili zefektívnenie vnútornej štruktúry týchto úradov tak, aby boli k 1. januáru 2004 pripravené na fungovanie v podmienkach členstva v Európskej únii. Plnenie tejto úlohy bude v roku 2003 monitorované vládou SR. 

Kritériá členstva

Politické kritériá

NÁRODNOSTNÉ MENŠINY 

Konferencie, workshopy a semináre

Dňa 6. až 8. júna 2002 sa v Prešove konal medzinárodný okrúhly stôl expertov na tému Bývanie Rómov a rómske osady – Riešenie sociálnej exklúzie a zmierňovanie napätia v rámci OBSE Human Dimension. Organizátorom podujatia bol Sekretariát splnomocnenkyne vlády SR, Úrad pre demokratické inštitúcie a ľudské práva OBSE, ktorý získal finančný príspevok od Ministerstva zahraničných vecí SR a Rada Európy. Účelom seminára bolo navrhnúť riešenia problémov Rómov, ktoré sú spojené s existenciou rómskych osád – najmä bývanie Rómov, trvalé pobyty, prístup k verejným službám a s tým súvisiace situácie spôsobujúce napätie a takisto navrhnúť odporúčania pre efektívnejšiu implementáciu právnej úpravy v oblasti bývania ako súčasť politiky a programov na riešenie problémov rómskych komunít.

Výchova, vzdelávanie a kultúra 

Jazyková komisia, ktorej členmi sú experti z radov Rómov, Slovenskej akadémie vied, Ministerstva školstva SR a Ministerstva kultúry SR, vypracovala podklady pre vydanie pravidiel gramatiky rómskeho jazyka. V súčasnosti čaká na vydanie preklad učebnice rómčiny – Romaňi čhib a kľúča k jej používaniu. Učebnica bude mať široké využitie na základných a stredných školách. Odborným gestorom prípravy gramatiky bola Katedra rómskej kultúry pri Pedagogickej fakulte Univerzity Konštantína Filozofa v Nitre. 

Aktivity zamerané na média a komunikáciu s väčšinovou spoločnosťou 

Vzhľadom na skutočnosť, že jedným z významných faktorov vo vytváraní tolerantnejšej spoločnosti sú kampane, vláda SR uznesením č. 623 z 3. júla 2001 podporila čiastkou 499.100,- Sk realizáciu troch aktivít „Kampane proti rasizmu“, ktorú organizovala občianska iniciatíva Ľudia proti rasizmu od augusta 2001. Konkrétne vláda SR podporila nasledovné aktivity: 
1. reklamná kampaň „Usvedčený farbou“;
2. prevádzkovanie internetovej stránky www.rasizmus.sk;
 	3. reklamná kampaň „Rasizmus je aj Tvoj problém“.

Finančné prostriedky poskytnuté vládou SR 

V sledovanom období bolo z rozpočtovej kapitoly Všeobecná pokladničná správa (VPS) – Sociálne a kultúrne potreby rómskej komunity uznesením vlády SR č. 459/2002 vyčlenených 3 118 000 Sk a uznesením vlády SR 789/2002 ďalších 80 000 Sk. Z kapitoly VPS – Rezerva na projekty riešenia problémov rómskej komunity bolo uznesením vlády SR č. 627/2002 vyčlenených 5 669 500 Sk a uznesením vlády SR č. 789/2002 ďalších 4 063 000 Sk na projektovú dokumentáciu v súvislosti s realizáciou vládneho uznesenia č. 335/2001 k návrhu „Podpory výstavby obecných nájomných bytov odlišného štandardu určených pre bývanie občanov v hmotnej núdzi.“.

 Podpora z prostriedkov Phare na efektívnejšiu realizáciu vládnej Stratégie na riešenie problémov rómskej menšiny

Podpora infraštruktúry pre rómske osady (SR 0103.02) je projekt netypický pre oblasť politických kritérií, ale projektové zámery tieto kritériá v dlhodobom horizonte napĺňajú. Projekt sa zameriava na prioritný región Slovensko – východ, kde je najvyššia koncentrácia rómskeho obyvateľstva. Zámerom projektu je zlepšiť životnú úroveň rómskeho obyvateľstva zavedením doposiaľ chýbajúcej základnej infraštruktúry do osád (prívod pitnej vody, vybudovanie kanalizácie a cestných komunikácií) a tým vytvoriť lepšie podmienky k integrácii Rómov do spoločnosti. Integrálnou súčasťou projektu sú dva komponenty: výstavba infraštruktúry a podpora komunitnej práce. Projekt bude financovaný v celkovej hodnote 16,7 MEUR.

V mesiaci august 2002 sa začala po výberovom konaní implementácia projektu.

Zlepšenie situácie Rómov v Slovenskej republike (SK 0002)
Tento projekt pozostáva z troch subprojektov a twinningového programu, ktoré sa zameriavajú na zlepšenie vzájomnej tolerancie rómskych a ne-rómskych obyvateľov obcí, zlepšenie situácie v oblasti zamestnanosti a vzdelávania Rómov:
•	Zlepšené podmienky pre vzájomnú toleranciu rómskych a ne-rómskych 
        obyvateľov miest a obcí
•	Zlepšenie podmienok pre vstup mladých Rómov na trh práce
•	Zlepšenie podmienok pre sebarealizáciu Rómov vo vzdelávacom procese.

Hlavným cieľom twiningového programu je pomoc slovenským inštitúciám pri príprave medzirezortnej stratégie k zlepšeniu situácie Rómov v SR a skvalitnenie existujúcej stratégie a súboru opatrení na jej implementáciu. Medzisektorová stratégia je podmienkou pre uskutočnenie systematických krokov s cieľom zlepšiť situáciu Rómov v SR a vytvorenie podmienok na ich integráciu do spoločnosti pri zachovaní si vlastnej etnickej identity. Medzisektorová stratégia bude zároveň slúžiť ako základ pre jednotlivé sektorové stratégie v oblasti zdravotníctva, školstva, zamestnanosti a bývania. 
V mesiaci júl prebehli prvé kolá výberových súťaží k jednotlivým subprojektom.

Program tolerancie k menšinám (SR 9905.02):

Subprojekt 1: Školiaci program pre miestne úrady a mienkotvorcov
Hlavnými aktivitami sú:
-	výskum interetnických vzťahov medzi rómskou a nerómskou komunitou
-	tréningový program (školenia) v 55 národnostne zmiešaných lokalitách Slovenska

Tréningových programov sa zúčastní približne 450 predstaviteľov miestnych samospráv, okresných úradov, policajných zborov, zástupcovia národnostných menšín, mienkotvorne aktívni občania v lokalite. Tematika školení sa zameriava najmä na oblasť komunikácie, výkonu práva, riešenie a predchádzanie konfliktov, projektového manažmentu, empatie k iným kultúram, kultúrnej histórie apod., so zreteľom na lokálnu situáciu a požiadavky rómskych i nerómskych účastníkov. 

Subprojekt 2: Verejná informačná kampaň o menšinách v elektronických médiách
Hlavnou aktivitou subprojektu je produkcia série krátkych, 26 min. dokumentárnych filmov, ktoré budú prezentovať príklady spolužitia národnostných menšín v Európe, ako aj na Slovensku. Filmy a problematika, ktorej sa týkajú, budú ďalej rozvinuté v rámci diskusných relácií, ktoré sa odvysielajú v televízii a v rozhlase v auguste a opätovne v októbri 2002.

Kofinancovaním zo strany Slovenskej republiky sa zabezpečili aj iné sprievodné aktivity, ktoré slúžia k zvýšeniu efektívnosti kampane (upútavky k dokumentom a diskusiám, TV spoty, rozhlasové spoty, plagáty, free karty, tlačové konferencie, tričká s potlačou, VHS-vzdelávací materiál a jeho distribúcia na školy, fotografie a CD ROM).

Subprojekt 3: Zvýšenie úrovne vyučovania a učenia sa jazykov na školách s menšinovým vyučovacím jazykom a zriadenie rómskeho vzdelávacieho, informačného, dokumentačného, poradenského a konzultačného centra
Uvedené aktivity subprojektu sa realizujú v spolupráci s Ministerstvom školstva SR od septembra 2001:
a) Zdokonalenie učenia sa a vyučovania slovenského jazyka,
b) Posilnenie  vyučovania materinského jazyka národnostných menšín,
c) Vytvorenie rómskeho vzdelávacieho, informačného, dokumentačného, poradenského a konzultačného centra.

Záverečná konferencia k danému subprojektu sa uskutoční v dňoch 27 - 28. augusta 2002, kde budú prezentované jednotlivé výstupy. 

SÚDNICTVO

Kreovanie Súdnej rady

Národná rada Slovenskej republiky v máji 2002 zvolila 3 členov Súdnej rady. Vláda SR v júni 2002 vymenovala ďalších 3 členov Súdnej rady a zároveň poverila ministra spravodlivosti SR a ministra financií SR, aby rokovali so Súdnou radou po jej vytvorení o finančnom a materiálnom zabezpečení jej činnosti. Sudcovia v júni 2002 vo voľbách určili 8 zástupcov do Súdnej rady. Prezident vymenoval zostávajúcich 3 členov tohto  orgánu v júli 2002. Prvé zasadnutie Súdnej rady sa uskutočnilo dňa 6. augusta 2002. 

Zákon o vyšších súdnych úradníkoch

Národná rada Slovenskej republiky dňa 19. júna 2002 schválila zákon č. 425/2002 Z.z. o vyšších súdnych úradníkoch a o zmene a doplnení zákona č. 335/1991 Zb. o súdoch a sudcoch v znení neskorších predpisov. Hlavným účelom zákona je administratívne posilnenie súdov, zrýchlenie a zefektívnenie súdneho konania. Zákon upravuje najmä postavenie a právomoci vyšších súdnych úradníkov, kvalifikačné predpoklady, ktoré musia splniť uchádzači o post vyššieho súdneho úradníka. Zákon nadobudne účinnosť dňa 1. septembra 2002. 

Rekodifikačná novela Trestného zákona

Dňa 19. júna.2002 schválila Národná rada Slovenskej republiky rekodifikačnú novelu Trestného zákona, ktorá bola publikovaná v Zbierke zákonov pod číslom 421/2002 Z.z. Predmetná novela najmä zaviedla nový trestný čin terorizmu, ako aj trestný čin založenia, zosnovania a podporovania teroristickej skupiny. Zároveň, s výnimkou ustanovení o trestnej zodpovednosti právnických osôb implementovala Rámcové rozhodnutie Rady o boji proti terorizmu z 13. júna 2002. Bola tiež doplnená definícia zločineckej skupiny, prijala sa nová definícia teroristickej skupiny. V súlade so záujmami svetového spoločenstva bola v novele upravená univerzálna jurisdikcia – pôsobnosť slovenského Trestného zákona na trestné činy súvisiace s terorizmom a na zločin proti ľudskosti. Novela tiež upravila nové skutkové podstaty obchodovania s ľuďmi, zločinu proti ľudskosti, poškodzovania finančných záujmov Európskeho spoločenstva, zaviedla ochranu eura pred falšovaním a pozmeňovaním, rozšírila trestný čin šírenia poplašnej správy aj o prípady, keď napríklad páchateľ zašle listovú zásielku, ktorá obsahuje napodobeninu antraxu bez akéhokoľvek písaného textu, resp. s bezvýznamným textom. Rozšírila možnosť uloženia prepadnutia veci a príjmov z trestného činu pre prípad, že v pôvodnej podobe sú z faktických alebo právnych dôvodov neidentifikovateľné, nedosiahnuteľné alebo zmiešané s legálnym majetkom a rozširuje ju tiež na úžitky z uvedených príjmov v súlade s Dohovorom o praní špinavých peňazí, vyhľadávaní, zaisťovaní a konfiškácii príjmov z trestnej činnosti (Štrasburg, 8.11.1990) a Rámcovým rozhodnutím Rady z 26.6.2001 o praní špinavých peňazí. Novelou sa zaviedla možnosť zhabania veci, ktorá nepatrila páchateľovi, hoci bola určená na podporu financovania terorizmu, nech by patrila komukoľvek, kto by nebol dobromyseľný. Schválená rekodifikačná novela Trestného zákona tiež doplnila definíciu verejného činiteľa v súlade s Druhým dodatkovým protokolom k Európskemu dohovoru o vzájomnej pomoci v trestných veciach. 

V oblasti boja proti korupcii novela zosúladila ustanovenia Trestného zákona so Spoločným postupom z 22.12.1998, ktorý bol prijatý Radou na základe článku K.3  a týka sa pasívnej a aktívnej korupcie v súkromnom sektore.

Táto novela zároveň doplnila výpočet možností, ktorými môže páchateľovi súd uložiť primerané  obmedzenie alebo povinnosť, aj  o zákaz  priblížiť sa  k poškodenej osobe a zdržiavať sa v blízkosti jej obydlia.

Z Trestného zákona sa novelou vypustili trestné činy hanobenia republiky a jej predstaviteľa, sprísnili sa trestné sadzby pri trestnom čine nedovoleného prekročenia štátnej hranice, ako aj  pri zverení dieťaťa do moci iného za účelom využívania detskej práce alebo na iný účel (napr. detská prostitúcia), novým spôsobom sa upravil trestný čin týrania blízkej alebo zverenej osoby. Novela nadobudne účinnosť dňa 1. septembra 2002, s výnimkou ustanovenia upravujúceho zločin proti ľudskosti, ktoré nadobudlo účinnosť dňom vyhlásenia v Zbierke zákonov. 

Rekodifikačná novela Trestného poriadku

Rekodifikačná novela Trestného poriadku bola prijatá dňa 20. júna 2002 a publikovaná v Zbierke zákonov pod číslom 422/2002 Z.z.. Jej hlavným cieľom je zefektívnenie a zrýchlenie trestného konania, najmä odstránením prekrývania činnosti vyšetrovateľov a polície, zjednodušením predsúdneho konania, odstránením viacnásobného opakovania dôkazov a posilnením úlohy prokurátora. Zaviedla tiež zmier v trestnom konaní ako prostriedok na posilnenie práv poškodeného a zefektívnenia súdneho konania. Uvedená novela moderným spôsobom upravuje oblasť právneho styku s cudzinou a vytvára priestor pre podpis a ratifikáciu zmluvných dokumentov Európskej únie a Rady Európy v oblasti extradície a právnej pomoci v trestných veciach (vrátane Dohovoru týkajúceho sa extradície medzi členskými štátmi EÚ z roku 1996, Dohovoru vypracovaného na základe článku K.3. Zmluvy o EÚ o zjednodušenom vydávacom konaní medzi členskými štátmi EÚ z roku 1995, Dohovoru o vzájomnej pomoci v trestných veciach medzi členskými štátmi EÚ z roku 2000, Dohovoru medzi členskými štátmi Európskych spoločenstiev o výkone cudzích trestných rozsudkov z roku 1991, Druhého dodatkového protokolu k Európskemu dohovoru o vzájomnej pomoci v trestných veciach, Európskeho dohovoru o dohľade nad podmienečne odsúdenými alebo podmienečne prepustenými páchateľmi z roku 1964 a pod.). Novela nadobudne účinnosť dňa 1. októbra 2002 s výnimkou dvoch ustanovení týkajúcich sa vyšších  súdnych úradníkov, ktoré nadobudnú účinnosť 1. septembra 2002. Prijatím novely Trestného poriadku bola splnená aj jedna z úloh Národného akčného plánu SR pre oblasť justičnej spolupráce v trestných veciach, ktorý bol prijatý vo februári 2002 v rámci horizontálneho programu Phare „Rozvíjanie justičnej spolupráce v trestných veciach“. 

V oblasti trestného práva boli ukončené prípravné práce na rekodifikácii Trestného zákona a Trestného poriadku. Rekodifikované verzie týchto zákonov boli predložené Legislatívnej rade vlády SR v júli 2002. 

Novela Občianskeho zákonníka

19. júna 2002 Národná rada Slovenskej republiky prijala novelu Občianskeho zákonníka, ktorou sa v slovenskom občianskom práve vykonali zmeny nevyhnutné pre ratifikáciu Občianskoprávneho dohovoru o korupcii. Prezident však novelu nepodpísal a vrátil ju Národnej rade SR s pripomienkami na opätovné prerokovanie. Národná rada SR novelu schválila dňa 19. augusta 2002. Novela tiež komplexným spôsobom upravuje oblasť záložného práva. Účinnosť nadobudne dňa 1. januára 2003. 

V súvislosti s pripravovanou ratifikáciou Občianskoprávneho dohovoru o korupcii bolo doplnené ustanovenie §106 Občianskeho zákonníka o odsek 3 a ustanovenie § 442 OZ o odsek 2 .

Ostatné ustanovenia Občianskoprávneho dohovoru o korupcii sú už obsiahnuté v Občianskom zákonníku a nevyžadujú si ďalšiu implementáciu. 

Novela Občianskeho súdneho poriadku

Novela Občianskeho súdneho poriadku, ktorá bola prijatá Národnou radou SR dňa 19. júna 2002 a publikovaná v Zbierke zákonov pod číslom 424/2002 Z.z., upravuje okrem iného komplexne oblasť správneho súdnictva, pričom umožňuje rozhodovať krajským súdom v konaní o odvolaní v azylových veciach. Vzhľadom na podstatné zmeny v právnej úprave je rozlíšený dátum nadobudnutia účinnosti jednotlivých ustanovení na 1.9.2002, 1.1.2003 a 1.1.2004. Časti zákona súvisiace s ustanovením súdu ako nezávislej odvolacej inštancie v azylovom konaní nadobudnú účinnosť 1.1.2003 spolu s azylovým zákonom. 

OBLASŤ VZDELÁVANIA

Zákon o odbornej príprave zamestnancov prokuratúry

Zákon o odbornej príprave zamestnancov prokuratúry bol prijatý Národnou radou SR dňa 2. júla 2002 a účinnosť nadobudne 1. septembra 2002. Upravuje odbornú prípravu zamestnancov vykonávajúcich na prokuratúre štátnu službu v štátnozamestnaneckom pomere, odbornú prípravu zamestnancov vykonávajúcich na prokuratúre verejnú službu, kvalifikačnú skúšku týchto osôb a zloženie kvalifikačnej komisie. 

Justičná akadémia Slovenska 

Základný dokument (návrh štatútu) týkajúci sa Justičnej akadémie Slovenska (ďalej „JAS“) bol prerokovaný so španielskym twinningovým partnerom v júni 2002 a následne medzi členmi pracovnej skupiny. Súhlas sa dosiahol v tom, že na rozdiel od súčasného systému vzdelávania, budú čakatelia prokuratúry, justiční čakatelia na súdoch, prokurátori a sudcovia vzdelávaní vo vybraných oblastiach v JAS. Základný rámec pre návrh osnov (metodika vzdelávania, témy vzdelávania pre pilotný projekt 2002/2003) bol vypracovaný španielskymi expertmi v mesiaci jún 2002. Skupina odborníkov, ktorá sa zaoberá vytvorením a fungovaním JAS (zložená zo zástupcov Ministerstva spravodlivosti SR, Združenia sudcov Slovenska, Generálnej prokuratúry a twinningových partnerov) pripravuje konkrétny program vzdelávania JAS na obdobie september 2002 – jún 2003. Skúšobná prevádzka JAS sa začne v mesiacoch september a október 2002. 

Odborné vzdelávanie sudcov, justičných čakateľov a pracovníkov Ministerstva spravodlivosti SR 

V období od apríla do júla 2002 sa uskutočnilo viacero vzdelávacích aktivít. V Inštitúte vzdelávania MS SR v Omšení sa konali v súlade so schváleným harmonogramom vzdelávania na prvý polrok 2002 semináre o medzinárodnom práve konkurznom, o Dohovore o ochrane  ľudských práv a základných slobôd, medzinárodnom práve súkromnom, o zjednodušení a zefektívnení súdnych konaní. Na Ministerstve spravodlivosti SR boli organizované semináre o práve EÚ pre pracovníkov MS SR a o verejnom obstarávaní. Uvedené aktivity boli realizované v rámci programu Phare. V spolupráci s Luxemburským veľkovojvodstvom bol otvorený ďalší dvojročný vzdelávací cyklus v práve EÚ „Aplikácia acquis communautaire v rozhodovacej činnosti súdov SR“. Taktiež sa vybraná skupina sudcov a pracovníkov Ministerstva spravodlivosti SR v rámci projektu s Luxemburským veľkovojvodstvom zúčastnila na študijnom pobyte v Luxemburgu spojenom s návštevou pojednávania na Európskom súdnom dvore. Rovnako v rámci spoločného projektu (zabezpečovaného prostredníctvom EIPA - Antenna Luxembourg) bol zorganizovaný v Bratislave seminár pre sudcov a prokurátorov na tému Justičná spolupráca v trestných veciach. 

Bol prijatý Plán výchovy a vzdelávania pre sudcov na druhý polrok 2002, ktorý obsahuje okrem iných i seminár pre školiteľov – sudcov na zdokonaľovanie techniky prezentácie a aktualizáciu získaných poznatkov o práve ES/EÚ, seminár o probačnej a mediačnej službe, seminár o justičnej spolupráci v trestných veciach, justičnej spolupráci v civilných veciach, o kontakte súdov s médiami, seminár o práve EÚ v nemeckom jazyku a ďalšie semináre. Pokračovať bude aj vyššie uvedený vzdelávací dvojročný cyklus o práve EÚ v spolupráci s Luxemburským veľkovojvodstvom.     

Vzhľadom na novoprijatú legislatívu, na základe ktorej budú v azylovom konaní rozhodovať o odvolaní určené dva krajské súdy (Krajský súd v Bratislave a Krajský súd v Košiciach), sa v dňoch 28. - 30. októbra 2002 uskutoční špecializovaný seminár o migrácii a azyle pre týchto sudcov k vybraným otázkam azylového práva. 

Ministerstvo spravodlivosti pokračuje v plnení Národného akčného plánu SR pre oblasť justičnej spolupráce v trestných veciach aj v rámci lektorskej činnosti k novele Trestného poriadku, ktorá novým spôsobom upravuje oblasť justičnej spolupráce v trestných veciach. Doposiaľ boli vykonané prednášky pre sudcov z obvodu Krajského súdu v Trnave a pre prokurátorov. Vzdelávanie bude pokračovať v druhom polroku 2002. V rámci horizontálneho programu Phare „Rozvíjanie justičnej spolupráce v trestných veciach“ sa v dňoch 22. - 25. júla 2002 zúčastnili 7 lektori školiaceho programu pre školiteľov v tejto oblasti. Účasť piatich lektorov bola hradená z prostriedkov programu Phare, Slovenská republika prispela tým, že na vlastné náklady vyslala ďalších 2 lektorov.  

CASE MANAGEMENT SYSTEM, TECHNICKÉ A ADMINISTRATÍVNE VYBAVENIE SÚDOV, VZDELÁVANIE V OBLASTI VYUŽÍVANIA INFORMAČNÝCH TECHNOLÓGIÍ

Do prevádzky bol spustený modul „Podateľňa“ na všetkých okresných súdoch (55 súdov). Zároveň boli inštalované osobné počítače a tlačiarne pre sudcov a administratívu a taktiež sa uskutočnili školenia užívateľov z rezortu spravodlivosti na prácu s počítačmi, editormi, ako aj so špecializovanými aplikáciami (napr. Case management system).
V súvislosti so zavádzaním Case management system dochádza k zmenám v organizácii práce sudcov a súdnej administratívy. Preto predmetom školení boli aj nové pracovné postupy. Vzdelávanie zabezpečovali ABA/CEELI, Open Society Foundation a školitelia zo súdu v Banskej Bystrici, na ktorom sa vyvíjal pilotný projekt. Realizovali sa aj školenia špecialistov na informačné technológie. V rámci projektu Phare bolo v 1. polroku 2002 vyškolených 243 užívateľov na aplikáciu „Podateľne – registre“. 

V spolupráci s Americkou komorou právnikov ABA/CEELI bol vyvinutý školiaci program obsahujúci modul Podateľňa a modul C register (civilný) a Cb register (obchodný). Program je určený sudcom a súdnej administratíve.  V mesiaci júl 2002 bol distribuovaný vo forme CD na krajské súdy (15 kusov CD/súd). 

S finančnou podporou ABA/CEELI a Open Society Foundation vzniklo informačné CD určené na prezentáciu nazvané Court Management. ABA/CEELI taktiež financovala nákup multilicencie pre rezort spravodlivosti na program „10 fingers“, ktorého cieľom je napomôcť najmä administratíve zvládnuť písanie na klávesnici 10 prstami. Uvedený program vo forme CD bol v mesiaci júl zaslaný na krajské súdy (15 kusov CD/súd). 

BOJ PROTI KORUPCII

V súčasnosti sa pripravuje internetová stránka k licenciám a k dotáciám, na ktorej budú verejne prístupné informácie pre poskytovateľov a príjemcov dotácií či licencií, ako aj informácie o účele a výške dotácie (licencie). Informácie o dotáciách by sa mali rozšíriť aj o miestnu štátnu správu a ostatné ústredné orgány štátnej správy. Internetová stránka by mala byť funkčná do konca septembra.

Bol vypracovaný a Úradom pre štátnu službu schválený Etický kódex štátneho zamestnanca, ktorý je zverejnený na internetovej stránke úradu. Rovnako je vypracovaný eticky kódex pre samosprávy a niektoré samosprávy sa s ním stotožnili a akceptovali ho. Materiál Analýza a návrh systémových opatrení na zvýšenie transparentnosti verejného obstarávania prešiel medzirezortným pripomienkovým konaním a bude predložený v septembri na rokovanie vlády SR. 

Ekonomické kritériá

Rast HDP v prvom štvrťroku 2002
V 1. štvrťroku 2002 vzrástol reálny hrubý domáci produkt v medziročnom porovnaní o 3,9% v stálych cenách a pokračoval tak v nezmenenej dynamike z predchádzajúceho štvrťroka. Z hľadiska dopytu bol rast HDP spôsobený domácim dopytom (3,7%), zatiaľ čo zahraničný dopyt už druhý štvrťrok po sebe poklesol (o 4,1%). 

Deficit bežného účtu za 1. polrok 2002
Deficit bežného účtu za 1. polrok 2002 sa medziročne zvýšil o 3,8 mld. Sk a podľa predbežných údajov dosiahol 41,2 mld. Sk.

	Vývoj bežného účtu a jeho zložiek 		
							
                                                Mesačné údaje 		
	 jan  02	   feb 02	  marec 02	 apríl 02	 máj 02	 jún 02	
Obchodná bilancia	-5 742	-6 349	-7 321	-5 495	-10 902	-6 119	
Bilancia služieb	1 316	1 981	1 913	460	152	2 603	
Bilancia výnosov	-61	-326	-1 353	-1 939	-4 486	-2 967	
Bežné transfery	504	633	-39	760	319	1 237	
Bežný účet	-3 984	-4 061	-6 799	-6 215	-14 916	-5 246	

Zahraničný obchod
Pasívne saldo zahraničného obchodu dosiahlo v 1. polroku 2002 41,9 mld. Sk, čo bolo o 0,4 mld. Sk viac ako za rovnaké obdobie minulého roku. Po vysokom májovom schodku, sa  zahraničný obchod v júni dostal opätovne na trajektóriu z predchádzajúcich mesiacov, keď jeho deficit dosiahol 6,1 mld. Sk (medziročný pokles o 2,1 mld. Sk). Zlepšenie bolo spôsobené rastom vývozu, ktorý bol po aprílovom raste druhým najvyšším počas 1. polroka  2002. Vývoz v júni dosiahol 56,9 mld. Sk a medziročne vzrástol o 6,7%, t.j. o 3,6 mld. Sk. Dovoz sa v júni medziročne zvýšil o 2,4%, t.j. o 1,5 mld. Sk a dosiahol 63,0 mld. Sk. 

Vývoz tovaru  v 1. polroku  predstavoval 306,5 mld. Sk a medziročne poklesol o 1,2 mld. Sk, t.j. o  0,4% (v  USD  rast o 1,3%, v  EUR rast o 1,5%).

Objem dovezeného tovaru v 1. polroku predstavoval 348,4 mld. Sk, pri medziročnom poklese o 0,8 mld. Sk, t.j. o 0,2% (USD rast  o 1,5%, v EUR rast o 1,7%).

Inflácia
V priebehu I. polroku roku 2002 pokračoval priaznivý vývoj inflácie. Medziročná miera inflácie, meraná indexom spotrebiteľských cien, dosiahla v júli  2002 hodnotu 2,0%, čo oproti decembru 2001 (6,4%) znamená pokles o 4,4 percentuálneho bodu. Prvý polrok 2002 bol z hľadiska domácich faktorov charakterizovaný spomalením deregulačného procesu v porovnaní s rokom 2001 a priaznivým vývojom cien potravín. Z hľadiska vonkajších faktorov to bolo  zhodnocovanie slovenskej koruny oproti referenčnej mene euro (do polovice mája) a  pokles hodnoty dolára spolu s priaznivým vývojom ceny ropy.

Spotrebiteľské ceny - medziročný nárast	
	XII-01	I-02	II-02	III-02	IV-02	V-02	VI-02	VII-02	
									
Úhrn	6,4	6,2	4,3	3,6	3,6	3,2	2,6	2,0	
Jadrová inflácia v %	3,1	3,7	3,4	2,7	2,6	2,1	1,2	1,2	

Podpora prílevu priamych zahraničných investícií 
Podľa údajov Národnej banky Slovenska dosiahol equity kapitál vložený na území SR k 
31. marcu 2002 objem 229 232 mil. Sk. Z toho 175 874 mil. Sk bolo investovaných do podnikovej sféry a 53 358 mil. Sk do bankovníctva. Najvyšší objem zahraničných investícií prúdil z Nemecka (22,5 %), Holandska (19,7 %) a Rakúska (19,0 %).

Podľa odvetvového smerovania najviac  investícií bolo vložených do priemyselnej výroby (43,5 %),  peňažníctva a poisťovníctva (26,2 %) a do dopravy, skladovania a spojov (13,8 %). Podľa územného smerovania najviac investícií bolo vložených v Bratislavskom kraji až 
63,1 % a v Košickom 16,2 %.

Schopnosť prevziať záväzky členstva

Kapitola 1: Slobodný pohyb tovaru

Dňa 29.júla 2002 v Bruseli zástupcovia SR a EÚ parafovali PECA v odsúhlasených sektoroch (EMC, LVD, stroje, osobné ochranné prostriedky, ATEX). Dňa 7.augusta 2002 Vláda SR prerokovala a schválila Návrh Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o  posudzovaní zhody a uznávaní priemyselných výrobkov - PECA a posunula tento návrh do NR SR. 

V júni 2002 boli Vládou SR schválené nasledujúce novely nariadení vlády: 
•	nariadenie vlády č. 295/2002, ktoré novelizuje nariadenie vlády SR č. 425/2000 Z. z. pre elektrické chladničky a mrazničky pre domácnosti a ich kombinácie, účinnosť 1.júla  2002,
•	nariadenie vlády č. 293/2002, ktoré novelizuje nariadenie vlády SR č. 433/2000 teplovodné kotle, účinnosť 1.júla 2002,
•	nariadenie vlády č. 296/2002, ktoré novelizuje nariadenie vlády č. 117/2001 pre zariadenia a ochranné systémy určené na použitie v prostrediach s nebezpečenstvom výbuchu (ATEX), účinnosť 1.júla 2002, 
•	nariadenie vlády č. 294/2002, ktoré novelizuje nariadenie vlády č. 179/2001 pre výbušniny na civilné účely, účinnosť 1.júla 2002,
•	nariadenie vlády č. 307/2002, ktoré novelizuje nariadenie vlády č. 243/2001 o námornom vybavení, účinnosť 1.júla 2002,
•	nariadenie vlády č. 323/2002 Z. z., ktoré novelizuje nariadenie vlády č. 29/2001 o osobných ochranných prostriedkoch, nariadenie bolo schválené vládou 29. mája 2002 s účinnosťou od 1.júla 2002.

V legislatívnom procese je návrh nariadenia vlády SR, ktorým sa ustanovujú podrobnosti o technických požiadavkách a postupoch posudzovania zhody na tlakové zariadenia a dopĺňa nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov. Návrhom sa transponuje smernica Európskeho parlamentu a Rady č. 97/23/ES o aproximácii zákonov členských štátov týkajúcich sa tlakových zariadení.

Chemické látky a prípravky

Prekurzory

V schvaľovacom procese je návrh zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene niektorých zákonov, ktorým sa do slovenského právneho poriadku transponuje Smernica 2001/8/EC, ktorá novelizuje smernicu 92/109/EEC o prekurzoroch. Návrh zákona nahradí terajší zákon č. 268/2000 Z. z. o prekurzoroch. 

Horizontálne a procedurálne opatrenia

Normalizácia

V júli 2002 bolo ukončené hlasovanie členov CEN potvrdzujúce vstup Slovenského ústavu technickej normalizácie (SÚTN) do CEN. Riadiaci výbor CEN odporučil generálnemu zhromaždeniu CEN prijať SÚTN za člena svojom októbrovom Valnom zhromaždení vzhľadom na to, že všetci členovia CEN hlasovali za plné členstvo SÚTN v CEN.

Akreditácia

Slovenská národná akreditačná služba (SNAS) prešla v júni 2002 úspešným auditom EA s odporúčaním audítorov adresovaným výboru MAC EAAB aby sa SNAS stala členom MLA EA v kategórii certifikačných orgánov a v kategórii inšpekčných orgánov. Rozhodnutie EAAB sa očakáva v polovičke septembra 2002. Kladným rozhodnutím EAAB sa SNAS stane členom MLA vo všetkých kategóriách.

Neharmonizovaná oblasť 
(Smernica 98/34/ES v znení Smernice 98/48/ES, Rozhodnutie Rady 3052/95/ES)

Dňa 17.júla 2002 bolo Vládou SR schválené Nariadenie vlády o postupoch pri poskytovaní informácií v oblasti technických predpisov a noriem.

Viac ako 60 expertov z ÚOŠS prešlo školením z neharmonizovanej oblasti slobodného pohybu tovaru organizovaným ÚNMS SR. Školenie bolo zamerané na judikatúru Európskeho súdneho dvora k článkom 28-30 Zmluvy a klauzuly vzájomného  uznávania.

Verejné obstarávanie

Dňa 2.júla 2002 bola v NR SR schválená novela Zákona o verejnom obstarávaní. Novela, okrem iného, umožňuje vydanie všeobecne záväzného právneho predpisu, ktorým budú upravené podmienky oznamovania procesov verejného obstarávania (aj ich výsledkov) v zmysle novej smernice 2001/78/EC (novelizuje Smernice 93/36, 93/37, 93/38, 92/50), ktorá upravuje podmienky súvisiace s "oznamovaním" verejného obstarávania. Účinnosť novelizovaného Zákona o verejnom obstarávaní bude od 1.januára 2003 vrátane vyhlášok.

Návrat nezákonne vyvezených kultúrnych predmetov

Dňa 20. júna 2002 bol Národnou radou Slovenskej republiky schválený zákon č. 416/2002 Z. z. o navrátení nezákonne vyvezených kultúrnych predmetov,  účinnosť zákona: ku dňu nadobudnutia platnosti Zmluvy o pristúpení SR k Európskym spoločenstvám.

Zbrane a strelivo

Návrh novely Zákona o zbraniach a strelive bol po medzirezortnom  pripomienkovom konaní  predložený do Legislatívnej rady vlády SR.

Kapitola 2: Slobodný pohyb osôb

 Vzájomné uznávanie odborných kvalifikácií

Dňa 20. júna 2002 Národná rada SR schválila zákon č. 477/2002 Z. z. o uznávaní odborných kvalifikácií a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, ktorý nadobúda účinnosť 1. 9. 2002. Okrem niektorých ustanovení, ktoré nadobudnú účinnosť dňom nadobudnutia platnosti Zmluvy o pristúpení SR do EÚ. Predmetný zákon tvorí právny základ pre uznávanie odborných kvalifikácií občanov členských štátov Európskej únie, ktorí budú mať záujem v Slovenskej republike vykonávať regulované povolania a je zosúladený so smernicami tzv. všeobecného systému uznávania odborných kvalifikácií 89/48/EHS a 92/51/EHS. Stredisko pre uznávanie dokladov o vzdelaní je zriadené zákonom ako organizačná jednotka Ministerstva školstva SR.

Zákon č. 311/2002 Z. z. o povolaní sestry, o povolaní pôrodnej asistentky, o Slovenskej komore sestier a pôrodných asistentiek, ktorý schválila NR SR 16. mája 2002, nadobudol účinnosť 1. augusta 2002 okrem niektorých ustanovení, ktoré nadobudnú účinnosť dňom nadobudnutia platnosti Zmluvy o pristúpení SR do EÚ. Zákon upravuje povolanie sestry a pôrodnej asistentky, odborné a etické zásady výkonu týchto povolaní a reguláciu výkonu týchto povolaní prostredníctvom registrácie a opakovanej registrácie, ktorú bude vykonávať Slovenská komora sestier a pôrodných asistentiek. Rovnako stanovuje práva, povinnosti a postavenie tejto komory. 

Národná rada SR prijala zákon č. 401/2002 Z. z. o zriadení Zdravotníckej univerzity a o doplnení zákona č. 131/2002 Z. z. o vysokých školách a o zmene a doplnení niektorých zákonov v znení zákona č. 20/2002 Z. z..

Novela zákona č. 10/1992 Zb. o súkromných veterinárnych lekároch a o Komore veterinárnych lekárov SR a novela zákona č. 138/1992 Zb. o autorizovaných architektoch a autorizovaných stavebných inžinieroch sú naplánované v programe Národnej rady SR na záver roku 2002. Novely odstránia požiadavky na trvalý pobyt a na vykonanie odbornej skúšky pre občanov členských štátov EÚ v súlade s požiadavkami príslušných smerníc. 

Národná rada SR prijala dňa 19. júna 2002 zákon č. 488/2002 Z. z. o veterinárnej starostlivosti a o zmene niektorých zákonov s účinnosťou od 1. 1. 2003, ktorý ustanovuje požiadavku pre súkromného veterinárneho lekára byť zaregistrovaný v komore. 

Ministerstvo pôdohospodárstva SR pripravuje nový zákon o súkromných veterinárnych lekároch a o Komore veterinárnych lekárov Slovenskej republiky, ktorý nahradí doteraz platný zákon č. 10/1992 Zb. o súkromných veterinárnych lekároch a o Komore veterinárnych lekárov Slovenskej republiky a jeho prijatím dôjde k súladu s právom Európskej únie. Termín odovzdania do Legislatívnej rady vlády SR je 30. 10. 2002. Dôjde k odstráneniu prekážok v slobodnom pohybe obchodu a služieb.

Právo na bydlisko, európske občianstvo, slobodný pohyb pracovníkov, migrácia

V rámci prípravy SR na zapojenie do siete EURES (európske služby zamestnanosti) sa v septembri 2002 ukončí twinningový projekt medzi MPSVR SR a Švédskom „Zavádzanie klasifikácie zamestnaní/príprava na účasť v sieti EURES“. V Národnom úrade práce bolo vyškolených 14 europoradcov, ktorí budú v rámci regiónov SR zabezpečovať služby poskytované v rámci siete EURES.

Koordinácia systémov sociálneho zabezpečenia

Zákon č. 413/2002 Z. z. o sociálnom poistení bol prijatý Národnou radou SR dňa 29. mája 2002 a nadobudne účinnosť 1. júla 2003 (s výnimkou niektorých ustanovení, ktoré nadobudnú účinnosť dňom vstupu SR do EÚ). Predmetom zákona je, v súlade s koncepciou reformy sociálneho zabezpečenia, komplexné riešenie prestavby systému sociálneho zabezpečenia na princípe osobnej participácie občana, sociálnej solidarite a garancii štátu. Zákon tiež vymedzuje sociálne poistenie, upravuje základné poistenie, ktoré sa člení na tri podsystémy, a to nemocenské poistenie, dôchodkové poistenie a  úrazové poistenie.

Novela zákona č. 274/1994 Z. z. o Sociálnej poisťovni v znení neskorších predpisov s účinnosťou od 1. apríla 2002 rozšírila zodpovednosť Sociálnej poisťovne na poistenie zodpovednosti zamestnávateľa za škody spôsobené pri pracovných úrazoch a chorobách z povolania, vrátane náhrady škody pri pracovných úrazoch a chorobách z povolania.

SR v rokoch 2001 až 2002 priebežne spresňovala vstupy do príloh k nariadeniam rady (EHS) č. 1408/71 a č. 574/72 o uplatňovaní systémov sociálneho zabezpečenia. SR v návrhoch na vstupy do príloh k nariadeniu (EHS) č. 574/72 zadefinovala styčné orgány na komunikáciu medzi inštitúciami a medzi príjemcami dávok a inštitúciami pre všetky časti sociálneho zabezpečenia, ktoré sú predmetom nariadenia (EHS) č. 1408/71. Posledný návrh SR na vstupy do príloh bol prerokovaný v Správnej komisii pre sociálne zabezpečenie migrujúcich pracovníkov v apríli 2002 v rámci prípravy prílohy Prístupovej zmluvy v predmetnej oblasti medzi SR a EÚ.

Od októbra 2001 sa realizoval so španielskym twinningovým partnerom projekt Phare CONSENSUS III „Príprava na zapojenie Slovenskej republiky do medzinárodnej koordinácie systémov sociálneho zabezpečenia“.

Slovensko pokračuje v implementácii projektu centrálneho registra klientov (CCR) v Sociálnej poisťovni. Očakáva sa jeho sfunkčnenie do 31. mája 2003.

Kapitola 3: Slobodné poskytovanie služieb

Národná rada SR schválila dňa 18. júna 2002 zákon č. 430/2002 Z.z. o dlhopisoch, ktorým sa okrem iného novelizoval zákon č. 483/2001 Z. z. o bankách. Touto novelou sa upravila najmä doba, po ktorú majú banky uschovávať údaje a kópie dokladov o preukázaní totožnosti klienta a doklady o zisťovaní vlastníctva prostriedkov použitých klientom na vykonanie obchodu a doklady o uskutočnených obchodoch z desiatich na  päť rokov. Novela jednoznačne ustanovila podmienky úveru poskytnutého Národnou bankou Slovenska komerčnej  banke počas jej nútenej  správy z titulu odstránenia dočasného nedostatku jej likvidity ako aj nutnosť dostatočného zabezpečenia úveru. Dôležitou otázkou, bola aj úprava výšky, respektíve hodnoty uskutočneného bankového obchodu, pri ktorom má  banka a pobočka zahraničnej banky zisťovať vlastníctvo prostriedkov použitých klientom na vykonanie obchodu zo100 000 Sk na 15 000 eur. 

V prvom štvrťroku roka 2002 pokračoval proces reštrukturalizácie a privatizácie bankového sektora. Bola zrušená Konsolidačná banka š.p.ú. bez likvidácie, do konečnej fázy postúpila privatizácia IRB, a.s. a realizoval sa predaj Istrobanky, a.s. Tieto fakty ovplyvnili základné charakteristiky bankového sektora, klesol objem aktív a počet bánk. Spolu s tým pokleslo základné imanie a zmenila sa jeho štruktúra v prospech zahraničných investorov.

Národná rada SR schválila dňa 18. júna 2002 novelu zákona č. 385/1999 Z.z. o kolektívnom investovaní. Zákon nadobudne účinnosť 1. januára 2003, s výnimkou ustanovení § 15a a 15b, ktoré nadobudnú účinnosť dňom vstupu SR do EÚ (ustanovenia o tzv. európskom pase).

Národná rada SR schválila dňa 18. júna 2002 nový zákon o burze cenných papierov. Zákon nadobudne účinnosť 1. septembra 2002, s výnimkou niekoľkých ustanovení, ktorých aplikácia si vyžaduje členstvo SR v EÚ.

V 1. polroku 2002 k termínu 21. augusta 2002 boli v súlade s požiadavkami práva EÚ/ES prijaté  Bankovou radou NBS tieto opatrenia:	

•	O likvidite bánk a pobočiek zahraničných bánk a s tým súvisiacich pravidlách ich bezpečnej prevádzky a o hláseniach (s účinnosťou od 30. septembra 2002);

•	O pravidlách obozretného podnikania bánk a s tým súvisiacich hláseniach 
(s účinnosťou od 1. októbra 2002);

•	O pravidlách bezpečnej prevádzky bánk a pobočiek zahraničných bánk pri obchodovaní s finančnými prostriedkami v cudzej mene, zlatom a finančnými nástrojmi (s účinnosťou od 1. októbra 2002).

Kapitola 4: Slobodný pohyb kapitálu

Národná rada SR dňa 25. júna 2002 schválila zákon č. 456/2002, ktorým sa mení a dopĺňa zákon č. 202/1995 Z.z. Devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov a ktorým sa mení zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov. Novela s účinnosťou k 1.januáru 2003 uvoľňuje operácie s finančnými derivátmi a upúšťa od možnosti určovať limit pri vývoze a dovoze bankoviek a mincí v hotovosti v slovenskej  alebo v cudzej mene. S účinnosťou od 1. januára 2004 ruší repatriačnú povinnosť a umožňuje otváranie účtov v zahraničí, umožňuje tuzemcom kupovať, predávať alebo zameniť peňažné prostriedky v zahraničí, ruší obmedzenia na nadobúdanie nehnuteľností v zahraničí (uvoľnenie aj na krajiny mimo EHP a OECD), úplne uvoľňuje a tým umožní tuzemcovi investovať v zahraničí. Definovaním pojmov “finančný úver” a “priama investícia” novela zohľadňuje  požiadavky smernice Rady 88/361/EHS. Zostávajúce obmedzenie týkajúce sa nadobúdania tuzemských nehnuteľností cudzozemcami sa uvoľňujú ku dňu vstupu Slovenskej republiky do Európskej únie v  súlade so záväzkom Slovenskej republiky, vyplývajúcim z Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej, s výnimkou poľnohospodárskej pôdy a lesnej pôdy, u ktorých Slovenská republika uplatnila 7 ročné prechodné obdobie po vstupe SR do EÚ. Novela Devízového zákona berie do úvahy aj skutočnosť, že z prechodného obdobia sú vyňatí samostatne hospodáriaci roľníci – štátni príslušníci členského štátu EÚ, ktorí budú môcť nadobúdať poľnohospodársku a lesnú pôdu v SR, ak pôsobili na území SR aktívne v tejto oblasti najmenej tri roky. 

Národná rada SR dňa 18. júna 2002 schválila novelu zákona č. 194/1990 Zb. o lotériách a iných podobných hrách. Novela zákona č. 194/1990 Zb. nadobudne účinnosť 1. januára  2003 s výnimkou  čl. I bodu 5 (ustanovenie o tom, že povolenie, ak ide o právnické osoby so zahraničnou majetkovou účasťou, možno vydať len  právnickej osobe s majetkovou účasťou osôb so sídlom alebo trvalým pobytom v  štáte Európskeho hospodárskeho priestoru alebo v  štáte Organizácie pre hospodársku spoluprácu a rozvoj), ktorý nadobúda účinnosť  dňom nadobudnutia platnosti zmluvy o pristúpení Slovenskej republiky  k  Európskym spoločenstvám.

Národná rada SR dňa 3. augusta 2002 schválila zákon č. 445/2002, ktorým sa mení a dopĺňa zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov v znení zákonom č. 566/2001 Z.z. Novela zákona nadobudne účinnosť 1. septembra 2002. Týmto bola dosiahnutá plná kompatibilita legislatívneho rámca SR v oblasti boja proti praniu špinavých peňazí s acquis communautaire.  

Národná rada Slovenskej republiky dňa 19. augusta 2002  definitívne schválila zákon o platobnom styku a o zmene a doplnení niektorých zákonov, ktorý prezident SR vrátil Národnej rade SR na opätovné prerokovanie.

Zákon o platobnom styku, ktorý bol vypracovaný v gescii NBS, transponuje smernice EU/ES o cezhraničných prevodoch a o konečnom zúčtovaní v platobných systémoch a v systémoch zúčtovania cenných papierov.
Zákon o platobnom styku upravuje nasledovné oblasti:
•	vykonávanie tuzemských prevodov peňažných prostriedkov,
•	vykonávanie cezhraničných prevodov peňažných prostriedkov,
•	vydávanie a používanie elektronických platobných prostriedkov,
•	vznik a prevádzkovanie platobných systémov,
•	dohľad nad platobnými systémami a platobným stykom,
•	reklamácie a rozhodovanie sporov z platobného styku.

Zákon o platobnom styku zároveň obsahuje tiež sprievodné novely štyroch ďalších zákonov, ktoré bezprostredne súvisia so zákonom o platobnom styku a sú nevyhnutné predovšetkým na úplné transponovanie smernice EÚ/ES o konečnom zúčtovaní v platobných systémoch a v systémoch zúčtovania cenných papierov. Ide o novelu Obchodného zákonníka, novelu zákona o cenných papieroch  investičných službách, novelu zákona o konkurze a vyrovnaní a novelu zákona č. 97/1963Zb. o medzinárodnom práve súkromnom a procesnom v znení neskorších predpisov.

Zákon o platobnom styku vrátane sprievodných noviel nadobudne účinnosť 1. januára 2003. Výnimkou sú tie ustanovenia zákona o platobnom styku, sprievodnej novely zákona o cenných papieroch  a investičných službách a sprievodnej novely zákona o konkurze a vyrovnaní, ktoré je možné reálne vykonávať až od začlenenia Slovenskej republiky do Európskych spoločenstiev a Európskej únie – preto  tieto ustanovenia nadobudnú účinnosť až odo dňa nadobudnutia platnosti zmluvy o pristúpení Slovenskej republiky k Európskym spoločenstvám a Európskej únii.

Kapitola 5: Právo obchodných spoločností

Účtovníctvo

S účinnosťou od 1. januára 2003 prijala Národná rada SR nový zákon č. 431/2002 Z.z. o účtovníctve, ktorým sa dosiahla úplná kompatibilita s acquis, najmä so Štvrtou smernicou Rady 78/660/EHS, Siedmou smernicou Rady 83/349/EHS a ôsmou smernicou Rady 84/253/EHS.

Priemyselné vlastníctvo

Národná rada SR prijala dňa 20. júna 2002 zákon č. 444/2002 Z.z. o dizajnoch. Prijatím tohto zákona sa zapracovala smernica Rady č. 98/71/ES o právnej ochrane dizajnov. Zákon nadobúda účinnosť 1. októbra 2002 .
	
S cieľom upresniť niektoré inštitúty patentového práva schválila Národná rada SR dňa 26. júna 2002 zákon č. 402/2002 Z.z. ktorým sa mení a dopĺňa zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon). Uvedená novela nadobudla účinnosť 1. augusta 2002 .

Kapitola 6: Hospodárska súťaž

ANTITRUST

Zákon č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov bol schválený Národnou radou SR dňa 20. júna 2002. Zákon nadobudne účinnosť dňa 1. októbra 2002. V zákone je adaptovaných 7 nariadení a zohľadnené 1 oznámenie Európskej komisie. Zákon obsahuje právnu úpravu skupinových výnimiek z dohôd obmedzujúcich hospodársku súťaž zakázaných podľa § 4 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov pre dohody obmedzujúce súťaž vertikálneho charakteru,  dohody obmedzujúce súťaž v oblasti distribúcie a údržby motorových vozidiel, dohody obmedzujúce súťaž v oblasti poskytovania technológie, dohody obmedzujúce súťaž v oblasti špecializácie, dohody obmedzujúce súťaž v oblasti výskumu a vývoja, dohody obmedzujúce súťaž v oblasti poisťovníctva, dohody obmedzujúce súťaž v oblasti námornej prepravy. Zákon v článku II mení a dopĺňa zákon č. 136/2001 Z.z., pričom okrem iného dopĺňa právnu úpravu zjednodušeného konania pri posudzovaní koncentrácií so zanedbateľným dopadom na trh. 

ŠTÁTNA POMOC 

Úrad pre štátnu pomoc SR (ÚŠP) iniciatívne pôsobí v oblasti transformácie daňových prázdnin na regionálnu štátnu pomoc. ÚŠP uzatvoril všetky prípady poskytnutých daňových prázdnin pre podnikateľov mimo citlivých odvetví. 

V júni 2002 bola v Národnej rade SR prijatá novela zákona o dani z príjmov, podľa ktorej musí byť každá individuálna štátna pomoc podľa §§ 35 a 35a cit. zákona schválená pred jej poskytnutím Úradom pre štátnu pomoc.

Poskytovatelia štátnej pomoci majú od ÚŠP k dispozícii:
a) podrobné návody a postupy správnej aplikácie požiadaviek notifikačného procesu,
b) štandardné štruktúry schém štátnej pomoci na štátnu pomoc kompatibilnú s EÚ,
c) postup pri transformácii existujúcich programov štátnej pomoci na štátnu pomoc kompatibilnú s EÚ, 
d) analýzu legislatívy SR a EÚ v oblasti štátnej pomoci.
ÚŠP zároveň vydá Slovník štátnej pomoci a informačný balíček v slovenskej a anglickej verzií.

V mesiaci september 2002 sa predpokladá dokončenie transformácie existujúcich programov štátnej pomoci z hľadiska ich kompatibility s legislatívou EÚ. 

ÚŠP zároveň organizuje odborné semináre a informačné dni pre poskytovateľov štátnej pomoci.   

Kapitola 7: Poľnohospodárstvo

Prijatá legislatíva:
Dňa 19. júna 2002 bol Národnou radou SR schválený nový zákon o veterinárnej starostlivosti. Účinnosť nadobúda k 1. januáru 2003.

Dňa 19. júna 2002 bola Národnou radou SR schválená novela zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách. Jedným z hlavných cieľov novely  bolo zdokonalenie zákona a umožnenie právne čistých postupov v konaní a tvorbe pozemkových úprav. Účinnosť nadobúda k 1. 10. 2002, publikovaný v Zbierke zákonov pod číslom 420/2002 Z. z.. 

Dňa 19. júna 2002 bola Národnou radou SR schválená novela zákona č. 180/1995 Z. z. o niektorých opatreniach na usporiadanie vlastníctva k pozemkom. novely bolo najmä ustanoviť spôsob opravného prostriedku voči rozhodnutiu o schválení registra, ak sa v ňom vyskytli chybné údaje z dôvodu neobjektívneho a nedôsledného zistenia vlastníkov a oprávnených osôb k nehnuteľnostiam. Taktiež sa ňou upravuje oblasť zastupovania nezistených vlastníkov Slovenským pozemkovým fondom, prenajímanie pozemkov Slovenským pozemkovým fondom, prevod pozemkov a nakladanie s nepoľnohospodárskymi pozemkami s nezisteným vlastníkom.  Účinnosť nadobúda k 1. 9. 2002, publikovaný v Zbierke zákonov pod číslom 419/2002 Z.z..

Dňa 19. júna 2002 bola Národnou radou SR schválená novela zákona č. 291/1996 Z. z. o odrodách a osivách, publikovaná v Zbierke zákonov pod číslom 470/2002 Z. z.. Zákon s výnimkou nadobúda účinnosť k 1. januáru 2003. Novelou zákona bola dosiahnutá v danej oblasti čiastočná zhoda s acquis. Úplná zhoda sa dosiahne prijatím vykonávacích právnych predpisov v prvej polovici roku 2003. 

Dňa 19. júna 2002 bola Národnou radou SR schválená novela zákona č. 224/1998 Z. z. o ekologickom poľnohospodárstve a výrobe biopotravín, publikovaná v Zbierke zákonov pod číslom 415/2002 Z. z. Účinnosť nadobúda k 1. januáru 2003. Cieľom novely bolo zosúladenie systému ekologického poľnohospodárstva a výroby biopotravín v SR so systémom ekologického poľnohospodárstva a výroby biopotravín v EÚ, súčasne s náväznosťou jednotlivých prvkov systému, s upresnením práv a povinností nositeľov jednotlivých činností. Úplná zhoda bude dosiahnutá prijatím výnosu, ktorým sa ustanovia podrobnosti o ekologickom poľnohospodárstve, výrobe biopotravín a uvádzania bioproduktov a biopotravín do obehu.

Dňa 19. júna 2002 bola Národnou radou SR schválená novela zákona č. 332/1996 Z. z. o vinohradníctve a vinárstve, uverejnená v Zbierke zákonov pod číslom 434/2002 Z. z.. Účinnosť s výnimkou nadobúda k 1. januáru 2003. Novela znamená ďalšie zosúlaďovanie právnych noriem v oblasti vinohradníctva a vinárstva s novou legislatívou Európskej únie.

Súbežne s druhým kolom rokovaní o liberalizácii obchodu s poľnohospodárskymi výrobkami bola prerokovaná aj dohoda o obchode s vínom a dohoda o vzájomnej kontrole a ochrane značiek vína, liehovín a aromatizovaných vínnych nápojov. Text dohôd bol 21. júna 2002 odsúhlasený a prílohy obsahujúce zoznam slovenských vín vrátane slovenského tokajského vína pochádzajúceho zo slovenskej časti tokajskej vinohradníckej oblasti (Agreed Minutes z rokovania o obchode a nových poľnohospodárskych koncesiách) je v súčasnosti v rámci procedúry Riadiacich výborov na pripomienkovaní v členských štátoch EÚ. Dohody budú upravené vo forme dodatkového protokolu k Európskej dohode s účinnosťou od 1.1.2003.

Ministerstvo pôdohospodárstva SR vypracovalo Správu o vodnom hospodárstve, Správu o lesnom hospodárstve a Správu o poľnohospodárstve a potravinárstve v Slovenskej republike 2002. Tieto informatívne materiály budú prerokované vo vláde v priebehu niekoľkých týždňov. 

Platobná agentúra a IACS: Začiatkom roka 2002 bola vyhlásená verejná súťaž na obstaranie IACS v SR. Táto bola v máji 2002 zrušená a v súčasnosti prebieha nová súťaž, ktorej dátum ukončenia vyhodnotenia je 10. september 2002. 

V oblasti identifikácie a registrácie dobytka bol zaznamenaný značný pokrok; k 22.7.2002 bolo registrovaných 495 812 kusov zvierat, čo predstavuje 77,1 % populácie  a tomuto počtu zodpovedá aj počet vydaných pasov. Je dobre zavedený systém oznámení o pohyboch a presunoch dobytka, ktorý sa uplatňuje pre účely krížovej kontroly na úrovni centrálnej databanky.

V oblasti registra poľnohospodárskych parciel sa buduje LPIS na báze fyzických blokov na pozadí ortofotomáp. Približne 60% územia Slovenskej republiky je už nasnímaných a za predpokladu vhodných poveternostných podmienok sa plánuje nasnímkovať zvyšných 40% územia ešte tento rok. Súčasne prebieha digitalizácia vybraných regiónov spojená so základnou verifikáciou s užívateľmi poľnohospodárskych parciel. Do konca roka sa predpokladá zverifikovať 20 % územia Slovenskej republiky.

Rozvoj vidieka a Agentúra SAPARD: Agentúra SAPARD prijala celkom 35 žiadostí, ktoré požadujú finančné prostriedky z Programu SAPARD v celkovej výške 193 706 tis. Sk (t.j. 48 426,5 tis. Sk zo ŠR = 25%). Z 35 prijatých  žiadostí oficiálne vyradila 4 žiadosti, ktoré pokrývajú požiadavku z Programu SAPARD na 15 133 tis. Sk (t.j. 3 783,25 tis. Sk zo ŠR = 25%). Z ostávajúcich 31 žiadostí sú oficiálne uzavreté zmluvy na 2 žiadosti (nakontrahované) vo výške 12 908 tis. Sk (t.j. 322,7 tis. Sk zo ŠR = 25%) z Programu SAPARD. V štádiu spracovávania (môžu byť vyradené) je 29 žiadostí, ktoré pokrývajú požiadavku na finančné prostriedky z Programu SAPARD v celkovej výške 165 665 tis. Sk (t.j. 41 416,25 tis. Sk = 25%).

Výbor pre poľnohospodárske štruktúry a  rozvoj vidieka EK schválil dňa 24.07.2002 zmeny v Pláne rozvoja poľnohospodárstva a vidieka SR (kritériá ekonomickej životaschopnosti, geografická alokácia).

Agentúra SAPARD zverejnila ďalšiu výzvu na predkladanie žiadostí v  rámci 3. výberového kola na akreditované opatrenia  do 30.9.2002, ktorá zohľadňuje zmiernenie kritérií ekonomickej životaschopnosti podnikov a zrušenie povolených geografických alokácií. Zmeny schválené EK sa vzťahujú aj na 2. kolo vyhlásené pre opatrenie č. 2, u ktorého bol stanovený termín prijímania žiadostí do 31.8.2002.

Kapitola 8: Rybné hospodárstvo

NR SR vyslovila súhlas s ratifikáciou Protokolu stanovujúceho úpravu obchodu pre určité druhy rýb a rybích produktov k Európskej dohode o pridružení uznesením č. 2330 z 2. júla 2002. MZV SR bolo požiadané o vystavenie ratifikačnej listiny, ktorú podpíše prezident a tým sa ratifikačný proces ukončí. Ukončenie ratifikačného procesu bude notifikované EÚ.

Kapitola 9: Dopravná politika

Národná Rada SR schválila 19.augusta 2002 zákon, ktorým sa mení a dopĺňa  zákon Národnej rady Slovenskej republiky č. 168/1996 Z.z. o cestnej doprave v znení neskorších predpisov. Zákon nadobudne účinnosť 1.septembra 2002 (okrem § 22a – kríza na trhu, ktorý nadobúda účinnosť dňom vstupu). Uvedený zákon zvýši finančnú spoľahlivosť na úroveň stanovenú v smernici Rady 96/26/ES v znení smernice Rady 98/76/ES, pričom preukazovanie finančnej spoľahlivosti sa začne  uplatňovať nielen na medzinárodnú dopravu, ale aj na dopravu vnútroštátnu. Dopravná licencia bude udeľovaná na určitý čas, najviac na päť rokov. Všetci podnikatelia oprávnení vykonávať činnosť operátora medzinárodnej nepravidelnej autobusovej dopravy, medzinárodnej nákladnej cestnej dopravy, alebo medzinárodnej taxislužby pred dňom nadobudnutia účinnosti tohto zákona budú musieť preukázať najneskôr  do 12 mesiacov odo dňa nadobudnutia účinnosti tohto zákona (do septembra 2003) krajskému úradu súlad s požiadavkami podľa tohto zákona. Prostredníctvom uvedeného zákona bude tiež dosiahnutý plný súlad so smernicou Rady 84/647/EHS, o používaní vozidiel prenajatých bez vodičov na prepravu tovaru, vrátane modifikácie vyššie uvedenej smernice smernicou Rady 90/398/ EHS.

Kapitola 10: Dane

Národná rada SR dňa 19. júna 2002 schválila zákon o medzinárodnej pomoci a spolupráci pri správe daní. Zákon nadobudne účinnosť 1. septembra 2002 s výnimkou vybraných ustanovení, ktoré sa budú vzťahovať k  postupom medzinárodnej spolupráce medzi členskými štátmi  Európskej únie a ktoré nadobudnú účinnosť dňom, kedy sa Slovenská republika stane členským štátom Európskej únie.

Národná rada SR dňa 2. júla 2002 schválila zákon o vzájomnej pomoci pri vymáhaní niektorých finančných pohľadávok. Zákon upravuje vzájomnú pomoc pri vymáhaní niektorých finančných pohľadávok a z dôvodu prispôsobenia legislatívy Slovenskej republiky k legislatíve Európskej únie, upravuje postup a podmienky,  za ktorých príslušné orgány Slovenskej republiky  poskytujú, požadujú alebo prijímajú pomoc pri vymáhaní niektorých finančných pohľadávok. Právna úprava o vzájomnej pomoci pri vymáhaní niektorých finančných pohľadávok sa týka  dane z príjmov, dane z dedičstva, dane z darovania, dane z prevodu a  prechodu nehnuteľností, dane z pridanej hodnoty a spotrebných daní (spotrebnej dane z liehu, spotrebnej dane z vína, spotrebnej dane z piva, spotrebnej dane z  tabaku a tabakových výrobkov a spotrebnej dane z minerálnych olejov), ďalej odvodov a sankcií za neoprávnené použitie alebo zadržanie prostriedkov Európskych spoločenstiev a iných prostriedkov zo zahraničia na financovanie projektov na základe medzinárodných zmlúv, cla a iných  platieb vyberaných pri dovoze a vývoze tovaru, sankcií  a  nákladov  spojených  s  vymáhaním pohľadávok a rovnakých alebo podobných pohľadávok v iných  štátoch. Zákon  sa  týka aj náhrad, intervencií a iných opatrení tvoriacich súčasť systému úplného alebo čiastočného financovania Európskeho poľnohospodárskeho usmerňovacieho a garančného fondu vrátane čiastok, ktoré sa  vyberajú v súvislosti s týmito činnosťami, ako i odvodov a ciel poskytovaných pri organizovaní spoločného trhu s cukrom a úrokov a  nákladov spojených s vymáhaním  týchto pohľadávok. Zákon nadobudne účinnosť 1.1.2003 s výnimkou vybraných ustanovení, ktoré sa vzťahujú k  postupom vzájomnej pomoci medzi členskými štátmi Európskej únie a ktoré nadobudnú účinnosť dňom, kedy sa Slovenská republika stane členským štátom Európskej únie.

Národná rada SR dňa 18. júna 2002 schválila novelu zákona č. 309/1993 Z.z. o spotrebnej dani z vína. Zákon nadobudne účinnosť 1. januára 2003. Zákon v nadväznosti na harmonogram aproximácie práva upravuje sadzby dane u kategórie medziproduktov v súlade so smernicou Európskej únie o približovaní sadzieb spotrebnej dane z alkoholu a alkoholických nápojov. 

Národná rada SR dňa 18. júna 2002 schválila novelu zákona č. 310/1993 Z.z. o spotrebnej dani z piva. Zákon nadobudne účinnosť 1. januára 2003. Zákon nadväznosti na harmonogram aproximácie práva upravuje zosúladenie štruktúry predmetu dane, sadzby dane a v nadväznosti na zavedenie zníženej sadzby dane zavádza pojem malý pivovar.

Národná rada SR dňa 18. júna 2002 schválila novelu zákona č. 229/1995 Z.z. o spotrebnej dani z liehu. Zákon nadobudne účinnosť 1. januára 2003. Zákon v nadväznosti na harmonogram aproximácie práva upravuje nadväzne na novelu zákona o spotrebnej dani z vína a v súlade so smernicou Európskej únie o harmonizácii štruktúry spotrebnej dane z alkoholu a alkoholických nápojov vyňatie z oslobodenia od dane z liehu použitie liehu na výrobu medziproduktov, ktoré sú predmetom spotrebnej dane z vína; ďalej oslobodzuje od spotrebnej dane v súlade so smernicou Európskej únie o všeobecnom systéme, držbe, preprave a kontrole tovarov podliehajúcich spotrebnej dani vyňatím z daňovej povinnosti v prípadoch zúčtovania zneškodneného liehu.

Národná rada SR dňa 18. júna 2002 schválila novelu zákona č. 289/1995 Z.z. o dani z pridanej hodnoty. Zákon nadobudne účinnosť 1. januára 2003. Novelou sa dosahuje ďalší pokrok v prispôsobovaní právnej úpravy dane z pridanej hodnoty v Slovenskej republike sekundárnej legislatíve Európskej únie, a to predovšetkým Šiestej smernici Rady EÚ 77/388/EHS. Novela obsahuje novú úpravu uplatňovania odpočtov dane a vrátenia nadmerných odpočtov v súlade s čl. 17 až 20 Šiestej smernice.

Kapitola 11: Hospodárska a menová únia

Bol vypracovaný Predvstupový ekonomický program Slovenskej republiky za rok 2002, ktorý vláda SR prerokovala a schválila dňa  17. júla 2002. Následne bol tento dokument odovzdaný Európskej komisii. 

Kapitola 12: Štatistika

V oblasti klasifikácií sa v súčasnosti údaje prepočítavajú z národnej klasifikácie do klasifikácie COFOG, ktorá bude plne implementovaná k 1. januáru 2003.

V oblasti registrov štatistických jednotiek úspešne pokračuje cenzus malých a stredných podnikov. V období apríl - jún 2002 bol vykonaný zber dotazníkov, v súčasnosti sa uskutočňuje dodatočné zisťovanie a spracovanie údajov, ktoré bude ukončené v novembri 2002 a do konca roku 2002 bude vytvorený register miestnych jednotiek.

V oblasti národných účtov bola ukončená druhá etapa implementácie ESA 95 na ročnom účte za rok 1999 vrátane prepočtov do stálych cien na báze SUT za obdobie rokov 1993 - 1999 v cenách roku 1995. V tomto rozsahu boli revidované aj štvrťročné údaje. V súčasnosti končí tretia záverečná etapa implementácie ESA 95 na ročnom účte za rok 2000, ktorý bude k dispozícii začiatkom štvrtého štvrťroku 2002. Tým budú úplne implementované všetky základné metodické princípy ESA 95.  
V niektorých špecifických oblastiach sa v rámci prebiehajúcich projektov Eurostatu pripravujú ďalšie zlepšenia v systéme národných účtov (ročných, štvrťročných a regionálnych), ako aj v cenovej štatistike. 

V štatistike poľnohospodárstva v rámci štrukturálneho sčítania fariem (Farm Structure Census) bude do 31. augusta 2002 ukončená kontrola a centralizované spracovanie údajov a vykonaná analýza súboru fariem pre klasifikáciu podľa typológie. Projekt bude ukončený v októbri 2002.

V produkčných štatistikách bola vypracovaná metodika zostavovania mesačných údajov v priemysle a stavebníctve na úrovni závodov a činnostných jednotiek. Zber údajov sa pripravuje od januára 2003.

V štatistike energetiky boli pripravené a schválené výkazy pre mesačné zisťovanie o elektrine a tuhých palivách, v septembri budú pripravené aj výkazy o cenách elektriny a plynu. Obidve zisťovania budú zavedené od januára 2003.

Na základe výsledkov sčítania obyvateľov, domov a bytov, ktoré sa uskutočnilo v máji 2001, boli v prvom polroku 2002 publikované údaje za SR, kraje a okresy za obyvateľstvo v členení podľa pohlavia, rodinného stavu a veku, podľa národnosti, materinského jazyka, náboženského vyznania a štátnej príslušnosti, údaje za domy podľa obývanosti, počtu bytov a trvalo žijúcich osôb, údaje za neobývané byty v trvalo obývaných domoch podľa dôvodov neobývanosti a údaje za trvalo obývané domy podľa vlastníka domu, obdobia výstavby a počtu bytov. Do konca roku 2002 bude Eurostatu zaslaná druhá skupina výstupov zo sčítania.

V štatistike zamestnanosti a nezamestnanosti bola v prvom polroku 2002 pripravená správa o kvalite štatistiky nákladov práce. V druhom polroku 2002 pokračuje príprava výberového zisťovania o štruktúre miezd zamestnancov za rok 2002.

Kapitola 13: Sociálna politika a zamestnanosť

Pracovné právo

V oblasti pracovného práva pokračoval proces dopĺňania základných zákonov, a to zákona č. 311/2001 Z. z. Zákonník práce, zákona č. 312/2001 Z. z. o štátnej službe a o zmene a doplnení niektorých zákonov a zákona č. 313/2001 Z. z. o verejnej službe, ktoré nadobudli účinnosť 1. apríla 2002. 

Tieto zákony boli zmenené a doplnené nasledovne:
Zákonník práce:
•	zákonom č. 165/2002 Z. z., ktorým sa mení a dopĺňa zákon č. 313/2002 Z. z. o verejnej službe v znení neskorších predpisov a mení a dopĺňa zákon č. 311/2001 Z. z. Zákonník práce;
Zákon o štátnej službe:
•	zákonom č. 131/2002 Z. z. o vysokých školách a o zmene a doplnení niektorých zákonov;
•	zákonom č. 143/2002 Z. z., ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení zákona č. 131/2002 Z. z.;
•	zákonom č. 185/2002 Z. z. o Súdnej rade Slovenskej republiky a o zmene a doplnení niektorých zákonov;
•	zákonom č. 411/2002 Z. z., ktorým sa mení a dopĺňa zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov
Zákon o verejnej službe:
•	zákonom č. 118/2002 Z. z., ktorým sa mení a dopĺňa zákon NR SR č. 277/1994 Z. z. o zdravotnej starostlivosti;
•	zákonom č. 165/2002 Z. z., ktorým sa mení a dopĺňa zákon č. 313/2002 Z. z. o verejnej službe v znení neskorších predpisov a mení a dopĺňa zákon č. 311/2001 Z. z. Zákonník práce;
•	zákonom č. 166/2002 Z. z., ktorým sa mení a dopĺňa zákon č. 313/2001 Z. z. o verejnej službe;
•	zákonom č. 408/2002 Z. z., ktorým sa mení a dopĺňa zákon č. 313/2001 Z. z. o verejnej službe v znení neskorších predpisov a o zmene a doplnení niektorých zákonov,

Sociálny dialóg

Dňa  6. augusta 2002 bola podpísaná Kolektívna dohoda vo verejnej službe na rok 2003. Návrh tejto kolektívnej dohody vláda SR schválila na svojom rokovaní 17. júla 2002. 

Rovnosť príležitostí pre mužov a ženy, Boj proti rasizmu

Zákonom č. 411/2002 Z. z. o sociálnom poistení, ktorý prijala Národná rada SR 29. mája 2002 a účinnosť nadobudne 1. júla 2003, sa ukončila transpozícia Smernice rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením. Zákon je v súlade i so Smernicou rady 2000/43/ES o vykonávaní zásady rovnakého zaobchádzania s osobami bez ohľadu na rasový alebo etnický pôvod.

Vláda SR na svojom rokovaní 7. augusta 2002 prerokovala „Informáciu o priebehu a realizácii Národného akčného plánu pre ženy v SR v roku 2001“. Národný akčný plán pre ženy v SR ako hlavný programový dokument s cieľom zlepšenia postavenia žien v Slovenskej republike obsahuje priority, strategické ciele a kroky (opatrenia na riešenie) na obdobie 1997 až 2006. Každoročným vypracovaním informácie o plnení úloh Národného akčného plánu pre ženy v SR (ďalej NAP) bol poverený Koordinačný výbor pre problematiku žien v zmysle predchádzajúcich ako aj najnovšieho uznesenia vlády SR č. 930 z roku 2000. V rámci vyhodnotení plnenia NAP za rok 2001 na sekretariát KVPŽ boli zaslané hodnotenia od 26 organizácií [15 ministerstiev, 8 KÚ a 7 ostatných organizácií]. V rámci hodnotení KÚ boli získané informácie o plnení niektorých úloh zo strany mimovládnych organizácií, hlavne ak bola úloha plnená spoločne štátnou a mimovládnou inštitúciou. Národný akčný plán pre ženy v SR v rámci hodnotenia jeho princípov  konštatuje hlavne fakty, ktoré dokumentujú pokroky v realizovaní jednotlivých opatrení na riešenie základných stanovených princípov.

Minister práce, sociálnych vecí a rodiny SR podpísal dňa 8. júna 2002 a komisárka EK podpísala dňa 20. júna 2002 „Memorandum porozumenia o pristúpení SR k programu spoločenstva vzťahujúceho sa na rámcovú stratégiu spoločenstva o rodovej rovnosti (2001 - 2005) od roku 2002“, Memorandum porozumenia o pristúpení SR k Akčného programu spoločenstva na boj proti diskriminácii (2001 až 2006) od roku 2003. 

Zamestnanosť, Európsky sociálny fond

Vláda SR na svojom rokovaní dňa 5. júna 2002 schválila správu o plnení záverov a priorít z dokumentu Spoločné hodnotenie priorít zamestnanosti v SR za rok 2001.

Správa hodnotí pokrok dosiahnutý vo vyššie uvedených 13 oblastiach počas roku 2001. Uvádza sa v nej aké riešenia/opatrenia už boli realizované, aké opatrenia sa realizujú a aké opatrenia sú pripravené na realizáciu v roku 2002 a v roku 2003. Poukazuje na problémy, ktoré v jednotlivých oblastiach pretrvávajú a navrhuje opatrenia na zlepšenie situácie pre ďalšie obdobie. Správa okrem textovej časti obsahuje aj prílohovú časť, časové rady ukazovateľov určených EK za roky 1998 – 2001.

V rámci MPSVR SR zriadil minister 15. 8. 2002 pracovnú skupinu pre vypracovanie Sektorového operačného programu Ľudské zdroje. V priebehu augusta 2002 MPSVR SR zriaďuje monitorovací výbor pre SOP ľudské zdroje a JPD Bratislava Cieľ 3, pričom 1/4 členov tohto výboru tvoria zástupcovia ministerstiev a iných štátnych inštitúcií, 1/4 členov zástupcovia miestnych a regionálnych organizácií, 1/4 členov zástupcovia sociálnych partnerov a 1/4 zástupcovia zamestnávateľov. Taktiež MPSVR SR zriaďuje sprostredkovateľský orgán pre nadriadený platobný orgán, ktorý bude zriadený na Ministerstve financií SR pre všetky štrukturálne fondy a Kohézny fond. 

Sociálna ochrana: Sociálne zabezpečenie, starší ľudia a sociálne vylúčenie, osoby so zdravotným postihnutím 

Vláda SR 7. augusta 2002 prerokovala a schválila návrh legislatívneho zámeru na vypracovanie návrhu zákona o kapitalizačnom pilieri dôchodkového poistenia, ktorý predložil minister práce, sociálnych vecí a rodiny SR. Návrh zákona bude pripravený do 31. decembra 2002. Cieľom legislatívneho zámeru na vypracovanie návrhu zákona o kapitalizačnom pilieri dôchodkového poistenia je zhodnotiť súčasný stav v systéme dôchodkového zabezpečenia, načrtnúť predpokladaný vývoj po schválení zákona o sociálnom poistení, zdôrazniť kľúčové argumenty pri prechode na zmiešaný systém financovania dôchodkových potrieb občanov a načrtnúť riešenie v oblastiach, ktoré bude legislatívny zámer upravovať.

Minister práce, sociálnych vecí a rodiny SR podpísal dňa 8. júna 2002 a komisárka EK podpísala dňa 20. júna 2002 „Memorandum porozumenia o pristúpení SR k Akčnému programu spoločenstva na boj proti sociálnemu vylúčeniu (2002 - 2006) od roku 2002“.

Zdravie verejnosti

Ministerstvo pôdohospodárstva SR v spolupráci s Ministerstvom zdravotníctva SR pripravuje transpozíciu Smernice 2001/37/ES Európskeho parlamentu a rady z 5. júna 2001 o aproximácii zákonov iných predpisov a administratívnych opatrení členských štátov týkajúcich sa výroby, uvádzania a predaja tabakových výrobkov. Do vecného návrhu novely zákona č. 67/1997 Zb. o ochrane nefajčiarov  boli z príslušnej smernice zapracované hodnoty maximálneho množstva dechtu, nikotínu a oxidu uhoľnatého v 1 cigarete, uvedené v čl. 3, ods.1 a hodnoty %-ého pokrytia plochy varovného označenia a dodatočného varovania na vonkajšom obale každého jednotlivého balenia tabaku a tabakových výrobkov uvedené v čl. 5 ods. 5. Príprava aproximovanej legislatívy bude prebiehať do konca roku 2002.
 
Národný koordinačný výbor pre kontrolu tabaku v SR spolu s občianskym združením Stop fajčeniu a kanceláriou WHO pre SR pripravujú 10. - 11. 9 2002 pracovný seminár odborníkov v oblasti kontroly tabaku, na ktorom sa okrem iného budú prerokovávať otázky súčasného stavu legislatívy v oblasti kontroly tabaku a návrhy zmien aj v súvislosti so smernicou 2001/37/ES.

Vláda SR na svojom rokovaní 7. augusta 2002 prerokovala Správu o zdravotnom stave obyvateľstva SR. Správa vychádza zo základných údajov o demografickom vývoji obyvateľstva. Opisuje vývoj najzávažnejších neinfekčných a infekčných ochorení v populácii Slovenska a zároveň poukazuje na hlavné príčiny a rizikové faktory, ktoré podmieňujú ich výskyt. Popisuje podiel  zdravotníckych pracovníkov na snahe o zlepšenie zdravotného stavu obyvateľov. Na základe štatistických a epidemiologických analýz  materiál hodnotí vývoj najmä tých chronických neinfekčných ochorení, ktoré boli a sú najčastejšou príčinou negatívnych zmien zdravotného stavu a úmrtí obyvateľstva SR.

Bezpečnosť a ochrana zdravia pri práci

Vláda SR na rokovaní dňa 3. júla 2002 schválila „Návrh nariadenia vlády Slovenskej republiky o minimálnych požiadavkách na zaistenie bezpečnosti a ochrany zdravia pri práci vo výbušnom prostredí“, ktorý predložil  minister práce, sociálnych vecí a rodiny SR v súlade s Plánom legislatívnych úloh vlády Slovenskej republiky na rok 2002. 

Nariadenie vlády SR implementuje smernicu 1999/92/ES Európskeho parlamentu a rady zo 16. decembra 1999 o minimálnych požiadavkách na zlepšenie bezpečnosti a ochrany zdravia pracovníkov potenciálne ohrozených výbušnou atmosférou. Do nariadenia sa preberajú aj aktuálne ustanovenia  vyhlášky Slovenského úradu bezpečnosti práce a Slovenského banského úradu č. 19/1987 Zb., ktorou  sa ustanovujú požiadavky na ochranu pred výbuchmi horľavých plynov a pár. Nariadenie vlády SR dňom nadobudnutia účinnosti zrušuje citovanú vyhlášku.

Nariadenie vlády je vykonávacím predpisom k zákonu Národnej rady Slovenskej republiky  č. 330/1996 Z. z. o bezpečnosti a ochrane zdravia pri práci v znení neskorších predpisov, ktorý rámcovo upravuje bezpečnostné a zdravotné požiadavky pri práci vo výbušnom prostredí. Účelom tejto právnej úpravy je určenie minimálnych požiadaviek na zaistenie bezpečnosti  a ochrany zdravia pri práci vo výbušnom prostredí, ako aj klasifikácia priestorov výbušného prostredia a označenie miesta vstupu do priestorov s nebezpečenstvom výbuchu výstražnou značkou.

Vláda SR na svojom rokovaní 7. augusta 2002 schválila Koncepciu štátnej politiky bezpečnosti a ochrany zdravia pri práci, ktorú predložil minister práce, sociálnych vecí a rodiny SR a uložila mu koordinovať činnosť všetkých spolupracujúcich orgánov štátnej správy a ostatných organizácií pri plnení Programu realizácie štátnej politiky bezpečnosti a ochrany zdravia pri práci, ktorý tvorí prílohu uznesenia vlády SR č. 838 zo 7. augusta 2002. V programe realizácie sú stanovené konkrétne, adresné, termínované úlohy, ktorých splnenie prispeje k zlepšeniu stavu BOZP a rešpektuje novú stratégiu Európskeho spoločenstva v oblasti zdravia a bezpečnosti pri práci v rokoch 2002 až 2006. Vyhodnotenie plnenia programu, príp. návrhov na jeho realizáciu sa bude robiť každoročne do 31. marca – prvý krát v roku 2004.

V júni 2002 uskutočnila Európska komisia prostredníctvom SLIC (Výbor vedúcich predstaviteľov inšpekcií práce) audit inšpekčnej praxe v Slovenskej republike v rámci predvstupového hodnotenia kandidátskych krajín v oblasti BOZP. 

Dňa 6. 8. 2002 bola uzavretá Dohoda o spolupráci a koordinácii činností medzi Ministerstvom práce, sociálnych vecí a rodiny SR a Ministerstvom zdravotníctva SR pri výkone dozoru nad dodržiavaním predpisov na zaistenie bezpečnosti a ochrany zdravia pri práci vykonávanom orgánmi inšpekcie práce a pri výkone štátneho zdravotného dozoru nad zdravými pracovnými podmienkami vykonávanom orgánmi na ochranu zdravia. Dohoda bola uzatvorená na základe § 16 ods. 1 zákona č. 95/2000 Z. z. o inšpekcii práce v znení neskorších predpisov a § 24 ods. 2 zákona č. 272/1994 Z. z. o ochrane zdravia ľudí v  znení neskorších predpisov.

Kapitola 14: Energetika

A. Výroba a rozvod energie

Privatizácia

Dňa 26. júna 2002 vláda SR prerokovala nové znenie Návrhu spôsobu privatizácie Slovenských elektrární, a.s., pričom schválila dve možnosti predaja a to buď metódu predaja 44,79% majetkového podielu nereštrukturalizovaných Slovenských elektrární, a.s. alebo metódu predaja majetkových podielov 44,79 % v novovytvorených dcérskych spoločnostiach, pričom bude prijatý ten variant, ktorý bude spĺňať finančné a ostatné vládou stanovené kritéria. Dňa 11. júla 2001 vláda Slovenskej republiky prerokovala „Návrh reštrukturalizácie a privatizácie Slovenských elektrární, a.s. po oddelení teplární a prenosovej sústavy“ a uznesením č. 644/2001 uložila ministrovi hospodárstva SR predložiť na rokovanie vlády návrh spôsobu privatizácie SE, a.s. po oddelení teplární a prenosovej sústavy a po usporiadaní majetkových vzťahov na Vodnom diele Gabčíkovo, ktorý odporučí privatizačný poradca. Reštrukturalizácia SE, a.s. bola základným predpokladom na prípravu privatizácie spoločnosti tak, aby sa realizovala čo najefektívnejším spôsobom tak z pohľadu SE, a.s., ako aj z pohľadu štátu.

B. Jadrová energetika

Dňa 22. júna 2002 nadobudli platnosť dve vyhlášky Úradu jadrového dozoru Slovenskej republiky:
-	Vyhláška č. 317/2002 Z. z. o požiadavkách na systémy kvality držiteľov oprávnení a o zmene a doplnení vyhlášky Úradu jadrového dozoru Slovenskej republiky č. 187/1999 Z. z. o odbornej spôsobilosti zamestnancov jadrových zariadení,
-	Vyhláška č. 318/2002 Z. z. o bezpečnostnej dokumentácii jadrových zariadení a o zmene a doplnení vyhlášky Úradu jadrového dozoru Slovenskej republiky č. 245/1999 Z. z. o havarijnom plánovaní pre prípad nehody alebo havárie. 
Obe vyhlášky nadobudli účinnosť 1. júla 2002.

Rámcová dohoda uzatvorená medzi SR a Európskou bankou pre obnovu a rozvoj týkajúca sa aktivít Medzinárodného fondu na podporu odstavenia blokov V1 Jadrovej elektrárne Jaslovské Bohunice nadobudla, v zmysle svojho článku 11, platnosť (účinnosť) dňa 15. augusta 2002 po vydaní právneho posudku ministrom spravodlivosti SR a príslušných krokov Európskej banky v zmysle uvedeného článku dohody (oznámenie č. 454/2002 Z. z.).

Kapitola 15: Priemyselná politika

Vláda SR dňa 17. júla 2002 prerokovala a zobrala na vedomie materiál “Priority priemyselnej politiky na roky 2002-2004”, v ktorom sú definované jednako krátkodobé ciele dosiahnuteľné v uvedenom časovom horizonte, ako aj dlhodobé priority slovenskej priemyselnej politiky. 

Najdôležitejšími prioritami vlády SR budú: 

•	Príprava na vstup SR do EÚ a EMÚ -  zvýšenie pripravenosti inštitucionálneho rámca a negociačnej kapacity SR. 
•	Globalizácia -   vytváranie atraktívnejšieho podnikateľského prostredia prostredníctvom stabilizácie makroekonomického rámca a neustáleho znižovania administratívneho a finančného zaťaženia. 
•	Technologický pokrok – definícia a implementácia účinnej politiky na podporu širšieho uplatňovania moderných technológií v praxi. 
•	Reštrukturalizácia - paralelné zvládnutie dvoch kľúčových procesov :
1. doriešenie dôsledkov nedostatočnej reštrukturalizácie z minulosti a ukončenie privatizácie,
      2. zlepšovanie podnikateľského prostredia plošnými opatreniami priemyselnej, daňovej,  
       sociálnej a ďalších politík štátu.

Vláda uznesením č.792 zo 17. júla 2002 vzala na vedomie materiál “Analýza stavu podnikateľského prostredia v SR “. Súčasťou materiálu sú aj návrhy na zlepšenie podnikateľského prostredia v jednotlivých analyzovaných oblastiach. 
Po roku 1998 sa hospodárka politika zameriava na túto oblasť a v súčasnosti už existuje všeobecná zhoda v tom, že zlepšovanie podnikateľského prostredia je nevyhnutnou prioritou. Aj keď sa podarilo v posledných rokoch dosiahnuť významne úspechy, musíme konštatovať, že kvalita slovenského podnikateľského prostredia ešte zaostáva za bežným štandardom krajín EU. 

Je nevyhnutne potrebné ďalej upevňovať:
•	ochranu práv vlastníkov nakladať podľa vlastného uváženia s ich majetkom, vrátane práva na výnosy, resp. zodpovednosti za straty, ktoré plynú z vlastníctva alebo z podnikateľskej činnosti,
•	ochrana slobody podnikania, vrátane slobody vstupovať do zmluvných vzťahov s inými bez obmedzujúcich zásahov zo strany štátu,
•	účinnú a rýchlu vynútiteľnosť dodržiavania zmluvných záväzkov v prípade ich neplnenia niektorou zo zmluvných strán.
Ministerstvo hospodárstva bude každoročne predkladať aktualizovanú správu o podnikateľskom prostredí, ktorá bude predložená na rokovanie vlády SR. 

Uznesením č.793 zo 17. júla 2002 vzala vláda SR na vedomie materiál „Informácia o administratívnych štruktúrach ovplyvňujúcich podnikateľské prostredie“. Dokument stručne popisuje administratívne štruktúry/inštitúcie, ktoré sú súčasťou podnikateľského prostredia v Slovenskej republike, a ktoré svojou činnosťou vo výraznej miere ovplyvňujú podnikateľský sektor v SR. Na základe uznesenia vlády sa každoročne uskutoční nezávislý audit stavu týchto štruktúr, ktorého výsledky budú predložené na rokovanie vlády v podobe Správy o administratívnych štruktúrach ovplyvňujúcich podnikateľské prostredie.

Kapitola 16: Malé a stredné podnikanie

Bez zmien.

Kapitola 17: Veda a technika

Účinnosť prijatých legislatívnych noriem v oblasti vedy a techniky (zákon o Agentúre na podporu vedy a techniky, zákon o vede a technike, zákon o Slovenskej akadémii vied a zákon o vysokých školách) sa prejavuje ich priamym uplatňovaním v praxi. V hodnotenom období boli v súlade s uvedenou legislatívou spracované Štátne objednávky výskumu a vývoja začínajúce v roku 2002 a ich finančné zabezpečenie, ktoré vláda SR schválila 21. augusta 2002, ako aj Štátne programy výskumu a vývoja s návrhom harmonogramu ich realizácie a finančného zabezpečenia do roku 2006 a definovaním ich cieľových parametrov s výhľadom do roku 2010, ktoré vláda SR prerokuje 4. septembra 2002. 

Agentúra pre podporu vedy a techniky vyhodnotila v sledovanom období prvú výzvu na podávanie projektov a vybrala individuálne a tematicky zamerané projekty, ktoré bude financovať. Zároveň 15. júna 2002 zverejnila novú výzvu, v ktorej bude podporovať projekty všeobecného charakteru a osobitne projekty podávané mladými zamestnancami výskumu a vývoja. Okrem toho sa agentúra významnou mierou podieľa aj na hodnotení medzinárodných bilaterálnych projektov.

Od ostatného hodnoteného obdobia sa zvýšil počet schválených a prijatých účastníkov 5. Rámcového programu zo Slovenskej republiky, rovnako ako finančné prostriedky na ich podporu. Priebežné údaje o úspešnosti SR v 5. Rámcovom programe napriek tomu naznačujú, že celkový trend v porovnaní s inými účastníckymi krajinami sa nezmenil.

Kapitola 18: Vzdelávanie a odborná príprava

V záujme splnenia záväzkov Slovenskej republiky deklarovaných v negociačnej pozícii bola vypracovaná novela zákona č. 29/1984 Zb. o sústave základných a stredných škôl (školský zákon). Do novely boli zapracované požiadavky Európskej únie v rámci negociačných dohôd kapitoly č.18 zo dňa 6. marca 2000 i  ďalších rokovaní. Novelizáciu školského zákona obsahoval poslanecký návrh novely zákona č. 313/2001 Z.z. o verejnej službe. 

Národná rada SR schválila 27. júna 2002 zákon č. 408/2002, ktorým sa mení a dopĺňa zákon č. 313/2001 Z.z. o verejnej službe v znení neskorších predpisov a o zmene a doplnení niektorých zákonov. V rámci schváleného zákona je v článku IV. zakotvené zriaďovanie nultých ročníkov v základných školách, vytvorenie pozície „asistenta učiteľa“ v školskom výchovno-vzdelávacom systéme a vzdelávanie detí migrujúcich pracovníkov. Zákon bol uverejnený v Zbierke zákonov SR 25. júla 2002 a článok IV. nadobudne účinnosť 1. septembra 2002.

Vláda SR schválila 3. júla 2002 návrh Koncepcie ďalšieho vzdelávania v Slovenskej republike, ktorej cieľom je prepojenie systému ďalšieho vzdelávania so školským systémom, rozšírenie možností získať potrebné vzdelanie pre každého občana, vytvoriť podmienky pre oceňovanie vzdelania získaného vo formálnom, ale najmä v neformálnom vzdelávaní.

Kapitola 19: Telekomunikácie a informačné technológie

Dňa 19. augusta 2002 Národná rada SR pri opätovnom prerokovávaní neschválila zákon, ktorým sa mení a dopĺňa zákon č. 195/2000 Z.z. o telekomunikáciách v znení zákona č. 308/2000 Z.z.  

V súčasnosti Ministerstvo dopravy pôšt a telekomunikácií pripravuje legislatívny zámer nového zákona o elektronických komunikáciách, ktorý bude aproximovať už aj acquis z roku 2002. Účinnosť nového zákona sa predpokladá 1.januára 2004, najneskôr ku dňu vstupu SR do EÚ.

Dňa 28. júna 2002 udelil Telekomunikačný úrad SR spoločnostiam EuroTel Bratislava, a.s. a Orange Slovensko, a.s. licencie UMTS a 12. júla 2002 spoločnosti Profinet.sk, a.s. kombinovanú licenciu GSM a UMTS. Udelením týchto licencií vstúpi na telekomunikačný trh v Slovenskej republike tretí poskytovateľ mobilných telekomunikačných služieb. 

Kapitola 20: Kultúra a audiovizuálna politika

Po schválení Návrhu na otvorenie prístupového procesu Slovenskej republiky do programu Európskej únie MEDIA Plus vládou SR bol v období júna a júla 2002 pripravený Návrh Memoranda o porozumení medzi Európskym spoločenstvom a Slovenskou republikou o  účasti SR v programe EÚ MEDIA Plus, s návrhom dátumu reálneho vstupu SR do  programu MEDIA Plus od 1. januára 2003. Po schválení memoranda vládou SR a po doručení potvrdenia o jeho schválení Európskej komisii nadobudne náš vstup do programu MEDIA Plus platnosť a Slovenská republika bude môcť zaplatiť časť ročnej vstupenky zo štátneho rozpočtu (80 000 EUR). 

Podmienkou účasti v  programe MEDIA Plus je zriadenie a fungovanie tzv. MEDIA desk-u ako riadiaceho, koordinačného, dokumentačného a informačného centra programu. Ministerstvo kultúry SR si v rámci materiálu Analýza požiadaviek na zabezpečenie implementácie acquis na rok 2003 uplatnilo požiadavku na personálne posilnenie o 2 pracovníkov na vytvorenie a finančné zabezpečenie činnosti MEDIA desk-u ako nového útvaru integračného procesu SR do EÚ.
 
V júni a auguste 2002 zintenzívnil svoju činnosť Kultúrny kontaktný bod (KKB) SR, najmä vzhľadom na vyhlásenie novej výzvy Európskej komisie na podávanie projektov v rámci programu Kultúra 2000 na rok 2003. V tejto súvislosti pracovníci KKB SR uskutočnili v spolupráci s Európskym informačným centrom sériu prednášok v mnohých slovenských mestách, zorganizovali odborný seminár pre inštitúcie pôsobiace v oblasti kultúry a umenia na Slovensku, pripravili články o programe  Kultúra 2000 v slovenských denníkoch a odborných časopisoch. Ďalej vytvorili a skompletizovali internetovú stránku KKB SR v slovenskej i anglickej verzii, pripravili a zabezpečili vydanie tlačových materiálov o programe Kultúra 2000, zaslali informácie o programe Kultúra 2000, ako aj o možnostiach využitia tohto programu a predkladania projektov v rámci uvedeného programu približne 700 kultúrnym inštitúciám v Slovenskej republike. No predovšetkým vytvorili množstvo osobných kontaktov a pohovorov s kultúrnymi operátormi na Slovensku.

Kapitola 21: Regionálna politika a koordinácia štrukturálnych nástrojov

Kapitola bola dňa  29. júla 2002 predbežne uzavretá.			

Ministerstvo výstavby a regionálneho rozvoja SR sa na základe uznesenia vlády č. 678/2002 k Správe o zabezpečení uzavretia kapitoly č. 21 - Regionálna politika a koordinácia štrukturálnych nástrojov, stalo všeobecným riadiacim a koordinačným orgánom pre Kohézny fond. Orgánmi zodpovednými za riadenie jednotlivých oblastí v rámci KF budú MŽP SR pre oblasť životného prostredia a MDPT SR pre oblasť dopravy.

Týmto uznesením sa zároveň špecifikovali útvary ministerstiev, ktoré budú poverené výkonom funkcie riadiacich orgánov pre štrukturálne fondy  a Kohézny fond, ich úlohy.

Zriadenie monitorovacích výborov sa na základe uznesenia vlády SR č. 678/2002 uskutoční do 31. augusta 2002, aby sa monitorovacie výbory mohli stať súčasťou systému koordinácie a tvorby Národného rozvojového plánu SR. Pre každý operačný program (ROP, SOP), Jednotný programový dokument (SPD) a Rámec podpory Spoločenstva (CSF) bude zriadený samostatný monitorovací výbor.

Na základe odporúčania EK vláda SR uznesením č. 617/2002 zo dňa 5. júna 2002 rozhodla o zriadení jedného platobného orgánu pre štrukturálne fondy na Ministerstve financií SR

Dňa 18. júna 2002 Národná rada SR schválila novelu zákona č. 303/1995 o rozpočtových pravidlách, publikovaný v Zbierke zákonov pod číslom 427/2002 Z. z.

Dňa 1. júla 2002 nadobudol účinnosť zákon č. 291/2002 Z. z. o Štátnej pokladnici a o zmene a doplnení niektorých zákonov.

Dňa 17. júla 2002 vláda SR prerokovala a vzala na vedomie informáciu o hodnotení realizácie Národného plánu regionálneho rozvoja SR (k 31. 12. 2001). Predmetom hodnotenia realizácie plánu boli jeho akčné časti: sektorové operačné programy a regionálne operačné programy, t. j. základná identifikácia aktívnych projektov a programov.

Agentúra na podporu regionálneho rozvoja (predtým Implementačná agentúra regionálneho rozvoja) bola v tomto roku posilnená o 6 nových odborných pracovníkov.

Kapitola 22: Životné prostredie

A Horizontálne opatrenia

Dňa 7. júla 2002 vláda SR zobrala na vedomie Vyhodnotenie realizácie Opatrení vlády SR na realizáciu Koncepcie nového spôsobu financovania ochrany životného prostredia. Predmetný dokument komplexne hodnotí súčasný stav v plnení opatrení a úloh k návrhu Koncepcie nového spôsobu financovania ochrany životného prostredia a časového a vecného harmonogramu konkrétnych opatrení v súlade s požiadavkami EÚ na kvalitu životného prostredia, ako aj na výsledky screeningu sektoru životného prostredia. Jedným zo základných a primárnych cieľov finančnej koncepcie v oblasti životného prostredia je zabezpečovať financovanie realizácie spoločnosťou stanovených cieľov environmentálnej politiky v súlade s ekonomickými možnosťami krajiny, a to environmentálne najúčinnejšími a ekonomicky najefektívnejšími spôsobmi. Okrem dodržiavania princípu integrácie environmentálnej politiky do ostatných súčastí hospodárskej politiky je pri výbere opatrení finančnej politiky v oblasti životného prostredia potrebné dodržiavať zásadu prevencie, pretože včasné riešenie environmentálnych problémov príslušným opatrením je finančne menej nákladné ako odstraňovanie dôsledkov neriešených environmentálnych problémov. V zmysle týchto zásad boli formulované aj odporúčania pre finančnú politiku a na ne nadväzujúce opatrenia na realizáciu Koncepcie.

B Ochrana ovzdušia

Dňa 25. júna 2002 Národná rada Slovenská republiky schválila Zákon č. 478/2002 Z.z. o ochrane ovzdušia, ktorým sa dopĺňa zákon č. 401/1998 Z. z. o poplatkoch za znečisťovanie ovzdušia v znení neskorších predpisov (zákon o ovzduší). Zákon upravuje práva a povinnosti právnických a fyzických osôb pri ochrane ovzdušia pred vnášaním znečisťujúcich látok ľudskou činnosťou a pri obmedzovaní príčin a zmierňovaní následkov znečisťovania ovzdušia, ciele v kvalite vonkajšieho ovzdušia, pôsobnosť orgánov štátnej správy ochrany ovzdušia a obcí a zodpovednosť za porušenie povinností na úseku ochrany ovzdušia. Zákon je v súlade s medzinárodnými zmluvami, ktorými je Slovenská republika viazaná, predovšetkým s Dohovorom o diaľkovom znečisťovaní ovzdušia prechádzajúcom hranicami štátov a protokolmi k tomuto Dohovoru (Protokol o ďalšom znižovaní emisií síry, Protokol o obmedzovaní emisií prchavých organických zlúčenín alebo ich prenosov cez hranice štátov). Zákon nadobúda účinnosť 1. septembra 2002.

C Odpadové hospodárstvo

Dňa 19. augusta 2002 Národná rada Slovenskej republiky schválila zákon o obaloch a o zmene a doplnení niektorých zákonov v znení neskorších predpisov. Nový zákon transponuje do právneho poriadku Slovenskej republiky Smernicu Európskeho parlamentu a Rady č. 94/62/ES o obaloch a odpadoch z obalov. Prijatím zákona sa sleduje na jednej strane dosiahnutie vysokého stupňa ochrany životného prostredia a to jednak zvyšovaním kvality obalov, zabraňovaním ich negatívnych účinkov na životné prostredie a obmedzovaním vzniku množstva odpadov z týchto obalov a na druhej strane zabezpečenie fungovania vnútorného trhu tak, aby sa zabránilo prekážkam, ktoré by mohli brániť v obchodovaní alebo ktoré by mohli narušiť alebo obmedziť hospodársku súťaž v SR i v rámci ES. Zákon nadobúda účinnosť 1. januára 2003, s výnimkou §5 týkajúceho sa obsahu ťažkých kovov v obaloch, ktorý nadobudne účinnosť 1. januára 2006.

Dňa 20. júla 2002 bol v Zbierke zákonov zverejnený zákon č. 393/2002 Z. z., ktorým sa dopĺňa zákon č. 223/2001 Z. z. o odpadoch a o zmene a doplnení niektorých zákonov. Zákon nadobudne účinnosť 1. septembra 2002.

Dňa 28. júna 2002 bola v Zbierke zákonov zverejnená vyhláška Ministerstva životného prostredia Slovenskej republiky č. 337/2002 Z. z., ktorou sa dopĺňa vyhláška Ministerstva životného prostredia Slovenskej republiky č. 516/2001 Z. z. o sadzbách pre výpočet príspevkov do Recyklačného fondu. Vyhláška nadobudla účinnosť 1. júla 2002.

Dňa 24. júna 2002 bola v Zbierke zákonov zverejnená vyhláška Ministerstva životného prostredia Slovenskej republiky č. 399/2002 Z. z., ktorou sa mení a dopĺňa vyhláška Ministerstva životného prostredia Slovenskej republiky č. 273/2001 Z. z. o autorizácii, o vydávaní odborných posudkov vo veciach odpadov, o ustanovovaní osôb oprávnených na vydávanie odborných posudkov a o overovaní odbornej spôsobilosti týchto osôb. Vyhláška nadobudla účinnosť 1. augusta 2002.

Dňa 25. júla 2002 bola v Zbierke zákonov zverejnená vyhláška Ministerstva životného prostredia Slovenskej republiky č. 409/2002 Z. z., ktorou sa mení a dopĺňa vyhláška Ministerstva životného prostredia Slovenskej republiky č. 284/2001 Z. z., ktorou sa ustanovuje Katalóg odpadov. Vyhláška nadobudla účinnosť 1. augusta 2002.

Dňa 25. júla 2002 bola v Zbierke zákonov zverejnená vyhláška Ministerstva životného prostredia Slovenskej republiky č. 410/2002 Z. z., ktorou sa mení a dopĺňa vyhláška Ministerstva životného prostredia Slovenskej republiky č. 234/2001 Z. z., o zaradení odpadov do Zeleného zoznamu odpadov, Žltého zoznamu odpadov a Červeného zoznamu odpadov a o vzoroch dokladov požadovaných pri preprave odpadov. Vyhláška nadobudla účinnosť 1. augusta 2002.

D Ochrana vôd

Vláda SR dňa 17. júla 2002 schválila návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd. Nariadenie je vykonávacím predpisom k zákonu č. 184/2002 Z. z. o vodách a o zmene a doplnení niektorých zákonov (vodný zákon), ktorý Národná rada Slovenskej republiky schválila vo februári 2002. V nariadení sa uplatňujú zásady a požiadavky vyplývajúce z príslušných smerníc EÚ najmä smernice 91/271/EHS o čistení mestských odpadových vôd, smernice 76/464/EHS o znečistení spôsobenom určitými nebezpečnými látkami vypúšťanými do vodného prostredia a jej dcérskych smerníc, smernice 75/440/EHS o kvalite povrchových vôd určených na odber pitnej vody, smernice 78/659/EHS o kvalite sladkých vôd vyžadujúcich ochranu alebo zlepšenie kvality za účelom podpory života rýb. Nariadenia zároveň upravuje možnosti vypúšťania odpadových vôd a osobitných vôd do podzemných vôd, keď je takéto vypúšťanie racionálnym riešením. Náležitá pozornosť sa venuje povoľovaciemu procesu, koncentračným a bilančným hodnotám znečistenia, ako aj štatistickému hodnoteniu výsledkov meraní, čo je v súlade so smernicou 91/271/EHS. Nariadenie nadobúda účinnosť 1. septembra 2002.

Dňa 24. júla 2002 nadobudla platnosť Vyhláška č. 398/2002 Z. z. o podrobnostiach určovania ochranných pásiem vodárenských zdrojov a o opatreniach na ochranu vôd. Vyhláška nadobudla účinnosť 1. augusta 2002.

Zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona 276/2001 Z. z. o regulácii v sieťových odvetviach bol dňa 
1. augusta 2002 zverejnený v Zbierke zákonov. Zákon upravuje práva a povinnosti vlastníkov a prevádzkovateľov verejných vodovodov a verejných kanalizácií, vzťahy medzi vlastníkmi a prevádzkovateľmi týchto zariadení a vlastníkmi nehnuteľností, ktorí sú pripojení na verejný vodovod alebo verejnú kanalizáciu a pôsobnosť orgánov verejnej správy na úseku verejných vodovodov a verejných kanalizácií. Návrh zákona zabezpečuje čiastočnú zlučiteľnosť s právnymi normami Európskej únie. Úplný súlad s právom Európskej únie sa dosiahne ku dňu vstupu Slovenskej republiky do Európskej únie. Zákon nadobúda účinnosť 1. novembra 2002.

E Ochrana prírody a krajiny

Dňa 25. júna 2002 Národná rada Slovenskej republiky schválila zákon o ochrane prírody a krajiny. Zákon transponuje nasledovné európske právne normy:
-	smernica Rady č. 92/43/EEC o ochrane prírodných stanovíšť voľne žijúcich živočíchov a rastlín v znení smernice č. 97/62/EC, 
-	smernica Rady EC č. 79/409/EEC o ochrane voľne žijúceho vtáctva v znení smerníc 
č. 81/854/EEC, č. 85/411/EEC, č. 91/244/EEC, č. 94/24/EC a č. 97/49/EC, 
-	smernica Rady č. 99/22/EC o chove voľne žijúcich živočíchov v zoologických záhradách, 
-	rozhodnutie Komisie č. 97/266/EC týkajúce sa formátu informácií pre navrhované lokality NATURA 2000.
Zákon nadobúda účinnosť 1. januára 2003.

Dňa 26. júna 2002 vláda SR schválila návrh zákona o lesoch. Návrh je zosúladený s vecne príslušnou legislatívou Európskej únie. Jedným z hlavných cieľov prerokovaného zákona je vytvorenie primeranej rovnováhy medzi verejnými záujmami a požiadavkami vlastníkov lesov na princípoch trvalo udržateľného rozvoja a zachovania biodiverzity. Z hľadiska pozornosti, ktorú zákon venuje požiadavkám na zachovanie biologickej diverzity, produkčnej a obnovnej schopnosti a funkčnej účinnosti lesov, je v úplnej zhode s celosvetovo presadzovanou koncepciou trvalo udržateľného hospodárenia v lesoch, ako aj s medzinárodnými zmluvami a dohovormi, ktorými je Slovenská republika viazaná.

Dňa 29. júna 2002 bola v Zbierke zákonov zverejnená Vyhláška Ministerstva životného prostredia Slovenskej republiky č.346/2002 Z. z., ktorou sa vykonávajú niektoré ustanovenia zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov. Vyhláška nadobudla účinnosť 1. júla 2002.

F Kontrola priemyselného znečisťovania a manažment rizík

Dňa 1. júla 2002 nadobudol účinnosť zákon č. 261/2002 Z .z. o prevencii závažných priemyselných havárií a o zmene a doplnení  niektorých zákonov.  Vykonávacie predpisy k tomuto zákonu, a to Vyhláška Ministerstva životného prostredia Slovenskej republiky, ktorou sa vykonávajú niektoré ustanovenia zákona o prevencii závažných priemyselných havárií a Vyhláška Ministerstva životného prostredia Slovenskej republiky o bezpečnostnej správe a havarijnom pláne nadobudnú účinnosť 1.septembra 2002.

Dňa 13. augusta 2002 nadobudol platnosť zákon č. 468/2002 Z. z. o systéme environmentálne orientovaného riadenia a auditu. Zákon vytvára na Slovensku podmienky pre implementáciu nariadenia Európskeho parlamentu a Rady (ES) č. 761/2001 zo dňa 19. marca 2001, ktoré umožňuje dobrovoľnú účasť organizácií v schéme Spoločenstva pre environmentálne manažérstvo a audit (EMAS). Zákon nadobúda účinnosť 1. decembra 2002 s výnimkou §20 tykajúceho sa používania loga, ktorý nadobudne účinnosť dňom platnosti zmluvy o pristúpení SR k EU a ES.

Zverejnením v Zbierke zákonov dňa 13. augusta 2002 nadobudol platnosť aj zákon 
č. 469/2002 Z. z. o environmentálnom označovaní výrobkov. Zákon transponuje do právneho poriadku Slovenskej republiky Nariadenie Európskeho parlamentu a Rady (ES)č. 1980/2000  zo 17. júla 2000 o zrevidovanom systéme udeľovania environmentálnej značky spoločenstva “Európsky kvet” a tým v potrebnom rozsahu právne upravuje a zabezpečuje využívanie environmentálneho označovania výrobkov ako dôležitého dobrovoľného nástroja na ochranu životného prostredia. Zákonom sa zabezpečuje aj úprava  podmienok a postupu pri udeľovaní a  používaní  národnej environmentálnej  značky “Environmentálne vhodný výrobok”, ktorá sa od roku 1996 uplatňuje na základe uznesenia vlády SR k Národnému programu  environmentálneho hodnotenia a označovania výrobkov. Zákon nadobúda účinnosť 1. decembra 2002. s výnimkou  paragrafov zákona ustanovujúcich udeľovanie environmentálnej značky Európskeho spoločenstva. Tieto nadobudnú účinnosť  dňom  nadobudnutia  platnosti zmluvy o pristúpení Slovenskej republiky k Európskej únií a Európským spoločenstvám.

I Jadrová bezpečnosť a radiačná ochrana

Dňa 22. júna 2002 nadobudli platnosť dve vyhlášky Úradu jadrového dozoru Slovenskej republiky:
-	Vyhláška č. 317/2002 Z. z. o požiadavkách na systémy kvality držiteľov oprávnení a o zmene a doplnení vyhlášky Úradu jadrového dozoru Slovenskej republiky č. 187/1999 Z. z. o odbornej spôsobilosti zamestnancov jadrových zariadení,
-	Vyhláška č. 318/2002 Z. z. o bezpečnostnej dokumentácii jadrových zariadení a o zmene a doplnení vyhlášky Úradu jadrového dozoru Slovenskej republiky č. 245/1999 Z. z. o havarijnom plánovaní pre prípad nehody alebo havárie. 
Obe vyhlášky nadobudli účinnosť 1. júla 2002.

Kapitola 23: Ochrana spotrebiteľov a zdravia

S predpokladanou účinnosťou od 1. novembra 2002 bude platiť vyhláška Ministerstva hospodárstva SR o spôsobe označovania výrobkov cenami implementujúca smernicu 98/6/EC o ochrane spotrebiteľa označovaním cien výrobkov ponúkaných spotrebiteľovi .

Kapitola 24: Spolupráca v oblasti spravodlivosti a vnútorných vecí

V sledovanom období sa podarilo v rokovaniach s Európskou komisiou túto kapitolu predbežne uzatvoriť.

Migrácia
Readmisná dohoda medzi vládou Slovenskej republiky a spolkovou vládou Rakúskej republiky bola podpísaná dňa 22. júna 2002. Nadobudnutie platnosti dohody sa predpokladá do konca roka 2002.
Slovenská republika plánuje vytvorenie spoločných konzultačných pracovísk aj s Poľskou republikou v rámci návrhu zmluvy medzi Slovenskou republikou a Poľskou republikou o uľahčení hraničného vybavovania v cestnej a železničnej doprave. Slovenská republika splnila vnútroštátne podmienky na podpis dohody a v súčasnosti sa očakáva splnenie vnútroštátnych podmienok zo strany Poľskej republiky. Táto zmluva bola podpísaná dňa 29. júla 2002. Slovenská republika predpokladá, že platnosť nadobudne po ukončení ratifikačného procesu v priebehu roka 2003.

Text Readmisnej dohody medzi Maďarskou republikou a Slovenskou republikou je pripravený na podpis.
Tvorba spoločných konzultačných pracovísk s Maďarskou republikou sa predpokladá v rámci návrhu zmluvy medzi Maďarskou republikou a Slovenskou republikou o uľahčení vybavovania v cestnej, železničnej a vodnej doprave. Expertné rokovania o texte tejto zmluvy boli ukončené 10. mája 2002 až na ustanovenie čl. 29, ktorý sa týka riečneho hraničného prechodu Štúrovo - Ostrihom. Podpísanie tejto zmluvy sa predpokladá do konca roka 2002.

Návrh novej readmisnej dohody s Ukrajinou odoslala Slovenská republika dňa 31.júla 2001. Napriek urgencii Slovenská republika do súčasnej doby neobdržala oficiálne stanovisko ukrajinskej strany.

Azyl

Národná rada SR schválila dňa 20. júna 2002 zákon o azyle a o zmene a doplnení niektorých zákonov, v ktorom sú premietnuté požiadavky Európskej únie vrátane zriadenia nezávislej odvolacej inštancie pre zamietnutých žiadateľov o azyl v podobe priznania týchto kompetencií súdu (Úplná implementácia Rezolúcie z 20. 6. 1995 o minimálnych zárukách pre azylové procedúry). Termín účinnosti je stanovený od 1. januára 2003. V tejto súvislosti Ministerstvo spravodlivosti SR vypracovalo v intenciách znenia azylového zákona nadväzujúce novely Občianskeho súdneho poriadku a zákona č. 328/1996 Z. z., ktorým sa ustanovujú nové sídla a obvody súdov, a o zmene a doplnení niektorých zákonov, ktoré boli schválené parlamentom. 

Schengenská spolupráca

Do 30. septembra 2002 bude vláde SR predložená správa o vyhodnotení plnenia úloh vyplývajúcich zo Schengenského acquis a návrh aktualizácie Schengenského akčného plánu.

V rámci Ministerstva vnútra SR bol vypracovaný Harmonogram budovania a rozvoja Národného Schengenského informačného systému, ktorý bol rozpracovaný do Projektu  budovania a rozvoja Národného Schengenského informačného systému v SR. Po schválení ministrom vnútra SR bude projekt predložený vláde SR na schválenie. 

V mesiaci august vláda SR schválila materiál „Stratégia dobudovania ochrany štátnej hranice schengenského typu“, ktorej prioritným cieľom je vybudovanie modelu integrovanej bezpečnosti štátnej hranice v zmysle požiadaviek krajín EÚ a Schengenského dohovoru.

Národná rada SR schválila zákon č. 428/2002 Z.z. o ochrane osobných údajov s účinnosťou od 1. septembra 2002. Zákonom sa dosiahol úplný súlad so Smernicou Európskeho parlamentu a Rady č. 95/46/EC o ochrane jednotlivcov pri spracúvaní osobných údajov a o voľnom pohybe týchto údajov. Zákon zohľadňuje aj písomné odporúčania expertov Európskej komisie, ktorí posudzovali zabezpečenie ochrany osobných údajov v Slovenskej republike. 

Boj proti organizovanému zločinu, policajná spolupráca

V štádiu prípravy je uzavretie zmluvy o vzájomnej spolupráci s Europolom, kam Slovenská republika plánuje vyslať svojho styčného dôstojníka. Slovensko bude v čase svojho vstupu pripravené k plnej účasti v Europole. Dňa 8. augusta 2002 bol zaslaný na medzirezortné pripomienkové konanie Návrh zmluvy medzi Slovenskou republikou a Európskym policajným úradom o spolupráci. Po zapracovaní pripomienok je naplánované na 17. septembra 2002 expertné rokovanie k textu uvedenej zmluvy.

Zákon č. 417/2002 Z.z. o používaní analýzy DNA na identifikáciu osôb bol schválený v parlamente dňa 16. mája 2002 s účinnosťou od 1. januára 2003. Týmto zákonom sa vytvárajú právne podmienky na vybudovanie technickej, informačnej a komunikačnej štruktúry a zabezpečenie koordinovanej činnosti orgánov činných v trestnom konaní, polície a iných fyzických a právnických osôb v tejto oblasti. Zákonom sa vytvorí systém výmeny informácií s partnerskými službami v zahraniční. 

S cieľom transponovať ustanovenia novej smernice EÚ 2001/97/EEC, bol v Národnej rade SR schválený  zákon 445/2002 Z.z., ktorým sa mení a dopĺňa zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov v znení zákona č. 566/2001 Z.z., ako aj novela Občianskeho súdneho poriadku. Týmito novelami sa implementoval aj Dohovor OSN o potlačovaní financovania terorizmu z roku 1999. Predmetný zákon 445/2002 Z.z. je v plnom súlade s 25 kritériami Financial Action Task Force (FATF), smernicou  RE č. 91/308/EEC, ako aj smernicou 2001/97/EC. 

Novelou Trestného poriadku č. 422/2002 Z.z. sa s účinnosťou od 1. októbra 2002 zjednodušuje prípravné konanie, odstraňuje sa opakovanie úkonov policajnými zložkami a posilňuje sa úloha prokurátora v trestnom procese. 

Boj proti podvodom

Slovenská republika dosiahla súlad s čl. 1, 2, 3, 4 Dohovoru o ochrane finančných záujmov Európskych spoločenstiev schválenou novelou Trestného zákona publikovanou pod číslom 421/2002 Z.z. s účinnosťou od 1. októbra 2002. Uvedená novela Trestného zákona okrem iného zavádza trestný čin poškodzovania finančných záujmov Európskych spoločenstiev.

Boj proti terorizmu

Novela Trestného zákona. č. 421/2002 Z.z., ktorá nadobudne účinnosť 1. septembra 2002 implementuje do právneho poriadku SR ustanovenia Rámcového rozhodnutia Rady o boji proti terorizmu, s výnimkou trestnoprávnej zodpovednosti právnických osôb. V rámci toho sa napríklad zavádza do Trestného zákona nová skutková podstata trestného činu terorizmu §94. 

Justičná spolupráca v trestných veciach

Rekodifikačná novela Trestného poriadku bola prijatá dňa 20. júna 2002 a publikovaná v Zbierke zákonov pod číslom 422/2002 Z.z.. Uvedená novela moderným spôsobom upravuje oblasť právneho styku s cudzinou a vytvára priestor pre podpis a ratifikáciu zmluvných dokumentov Európskej únie a Rady Európy v oblasti extradície a právnej pomoci v trestných veciach (vrátane Dohovoru týkajúceho sa extradície medzi členskými štátmi EÚ z roku 1996, Dohovoru vypracovaného na základe článku K.3. Zmluvy o EÚ o zjednodušenom vydávacom konaní medzi členskými štátmi EÚ z roku 1995, Dohovoru o vzájomnej pomoci v trestných veciach medzi členskými štátmi EÚ z roku 2000, Dohovoru medzi členskými štátmi Európskych spoločenstiev o výkone cudzích trestných rozsudkov z 1991, Druhého dodatkového protokolu k Európskemu dohovoru o vzájomnej pomoci v trestných veciach, Európskeho dohovoru o dohľade nad podmienečne odsúdenými alebo podmienečne prepustenými páchateľmi z roku 1964 a pod.). Novela nadobudne účinnosť dňa 1. októbra 2002 s výnimkou dvoch ustanovení týkajúcich sa vyšších  súdnych úradníkov, ktoré nadobudnú účinnosť 1. septembra 2002. Prijatím novely Trestného poriadku bola splnená aj jedna z úloh Národného akčného plánu SR pre oblasť justičnej spolupráce v trestných veciach, ktorý bol prijatý vo februári 2002 v rámci horizontálneho programu Phare „Rozvíjanie justičnej spolupráce v trestných veciach“. 

Justičná spolupráca v civilných veciach

Slovenská republika vykonala analýzu Dohovoru o uľahčení prístupu k justičným orgánom (Haag, 25.10.1980). Vláda SR na zasadnutí dňa 7. augusta 2002 súhlasila s podpisom Dohovoru a ďalším ústavným postupom. 

Kapitola 25: Colná únia

Dňa 10. júla 2002 vláda SR na svojom zasadnutí schválila návrh na uzavretie “Memoranda o porozumení medzi Európskym spoločenstvom a Slovenskou republikou o účasti Slovenska v programe Spoločenstva Customs 2002”. Na jeho základe získala Slovenská republika ako kandidátska krajina pre vstup do Európskej únie podobný štatút, aký majú členské štáty Európskej únie pri účasti na akciách programu Spoločenstva Customs 2002. 

Dňa 26. júla 2002 vláda SR na svojom zasadnutí schválila Európsky dohovor o výmene reagencií na určovanie krvných skupín, protokol a dodatkový protokol k Európskemu dohovoru o výmene reagencií na určovanie krvných skupín. 

V prvom polroku 2002 bola ukončená tretia etapa colného informačného systému - Správa nepriamych daní.

Finančný informačný systém - V rámci projektu financovaného zo zdrojov PHARE v súčasnosti prebieha medzinárodný tender na vývoj, testovanie a implementáciu FIS.

Tranzitný informačný systém - Základom komunikačnej infraštruktúry je lokálna sieť MF SR, na ktorú sú pripojené organizácie v rámci rezortu. V súčasnej dobe je prepojených 70% colných úradov.  Do dnešnej doby bolo zriadených celkovo 47 uzlov v rámci WAN. Zostáva približne 25 uzlov.

V súčasnosti je technické a personálne zabezpečenie hranice medzi Slovenskou republikou a Ukrajinou na úrovni, ktorá umožňuje bezproblémovú správu budúcej vonkajšej hranice spoločenstva. V septembri by mali prebehnúť v Užhorode rokovania medzi oboma stranami o prípadnom ďalšom postupe pri budovaní nových hraničných priechodov, resp. o zvyšovaní prevádzkových kapacít stávajúcich.

V colno-technickom laboratóriu boli v priebehu roku 2002 vytvorené dve systemizované miesta, ktorými sa zvýšil celkový počet pracovníkov na 18.

Kapitola 26: Vonkajšie vzťahy

V dňoch 31. mája a 1. júna 2002 sa na Malte uskutočnila v poradí už piata ministerská konferencia EÚ a kandidátskych krajín k problematike  WTO vo vzťahu k rozvojovej agende z Dohy (DDA) a k otázkam súvisiacim s prístupovým procesom. Cieľom stretnutia bol konštruktívny dialóg medzi ministrami EÚ a kandidátskych krajíni k spoločnej rozširovania EÚ a venovala sa aj regionálnym otázkam. Na záver konferencie bola prijatá politická deklarácia ministrov vyjadrujúca spoločnú podporu a úsilie EÚ a kandidátskym krajín k  naplneniu cieľov stanovených v DDA  Zúčastnení vyjadrili odmietnutie unilateralizmu a podporili posilňovanie multilaterálnych princípov a pravidiel medzinárodného obchodu v rámci  WTO. 
V rámci diskusie Ministerskej konferencie zástupcovia Slovenskej republiky aktívne prezentovali priority a pozície SR v rámci DDA a pripravenosť SR aktívne spolupracovať a konzultovať vzájomné pozície s EÚ a kandidátskych krajín, majúc na zreteli aktivity SR v prístupovom procese do EÚ.

Všeobecný systém preferencií (GSP)
V priebehu mesiaca august Slovenská republika vypracovala analýzu e schém GSP aplikovaných SR a EÚ od 1. januára 2002. Výsledky uvedenej analýzy poukazujú na skutočnosť, že prístup Slovenskej republiky a Európskej únie pokiaľ ide o uplatňovanie GSP je značne rozdielny. Táto rozdielnosť je daná v systéme a podmienkach poskytovania GSP, čo je zjavné najmä pri poskytovaní colných preferencií  ako aj v teritoriálnej i komoditnej štruktúre. Nakoľko poskytovanie preferencií pre rozvojové a najmenej rozvinuté krajiny v rámci všeobecného systému preferencií je dobrovoľný akt bez reciprocity, vychádzajúc z ekonomických  možností poskytovateľa, existuje rozdielnosť medzi jednotlivými schémami GSP 

Predmetná analýza schém GSP bola prostredníctvom Misie SR pri ES v Bruseli zaslaná Európskej komisii na posúdenie v priebehu augusta. Slovenská republika, vychádzajúc zo skutočnosti, že pristúpením SR k schéme GSP získajú len tretie krajiny, navrhne ako negociačne výhodné prehodnotiť dátum prebratia schémy GSP EÚ, pričom najracionálnejším riešením sa javí prevzatie systému GSP platného v EÚ dňom vstupu Slovenskej republiky do Európskej únie. 

Dohoda o vládnych zákazkách (GPA)
V oblasti vládneho obstarávania je pripravovaná nová európska legislatíva, ktorú Slovenská republika v rámci harmonizačného procesu bude musieť zapracovať do svojho právneho poriadku, a ktorá bude mať zásadný dopad na prístupový proces SR k GPA. Na základe pozície Európskej komisie prezentovanej kandidátskym krajinám vo vzťahu pristúpenia k GPA, Slovenská republika prehodnotila prijatý záväzok dátumu pristúpenia. Dňa 7. augusta 2002 vláda SR na svojom zasadnutí schválila zmenu termínu začatia rokovaní Slovenskej republiky o pristúpení k GPA ku dňu vstupu SR do EÚ.

Civilné letectvo
Počas 5. ministerskej konferencie EÚ a kandidátskych krajín o problematike WTO a obchodných aspektoch rozširovania EÚ, ktorá sa konala na Malte v dňoch 31. mája - 1. júna 2002 sa uskutočnilo bilaterálne stretnutie štátneho tajomníka Ministerstva hospodárstva SR s komisárom Európskej komisie Lamym, na ktorom prediskutovali okrem iného aj otázku dočasnej suspenzie ciel na dovozy 12 položiek leteckej techniky do SR. Na základe tohto rokovania by sa v tomto roku malo ukončiť uplatňovanie dočasného zníženia cla na dovoz vybraných položiek leteckej techniky.  MH SR odporúča, aby pre rok 2003 nebola schválená suspenzia cla na dovoz vybraných položiek leteckej techniky.

PECA
Dňa 29. júla 2002 bol podpísaný Protokol k PECA medzi EÚ a Slovenskou republikou v rámci prvej sektorovej skupiny (EMC, LVD, stroje, osobné ochranné prostriedky, ATEX). Dňa 7. augusta 2002 vláda SR na svojom zasadnutí schválila návrh na uzavretie Protokolu k PECA s odporučením predložiť predmetný materiál na skrátené legislatívne konanie. Schválenie Protokolu k PECA Národnou radou SR sa predpokladá až po septembri 2002 s predpokladanou účinnosťou od 1. januára 2003. V rokovaniach o ďalších sektorových prílohách k PECA bude SR pokračovať s cieľom ukončiť druhú etapu do 31. decembra 2002. 

Proces zosúladenia  medzinárodných zmlúv a dohôd hospodárskeho charakteru SR so zmluvnou základňou EÚ
Príslušné sekcie Ministerstva hospodárstva SR pokračujú na spolupráci pri príprave opatrení, ktoré zabezpečia súlad s legislatívou EÚ. Ako platforma na prerokovanie, resp. renegociáciu zmlúv, ktoré má Slovenská republika uzatvorené s tretími krajinami slúžia zasadnutia Medzivládnych komisií.
Z hľadiska uzatvárania dohôd voľného obchodu (DVO) si je Slovenská republika, v takmer konečnom štádiu prístupového procesu do EÚ, vedomá toho, že nie je vhodné uzatvoriť nové DVO s tretími krajinami. Z tohto dôvodu sa nepredpokladá uzatvorenie žiadnej DVO pre tento ani pre nasledujúci rok. Toto rozhodnutie bolo potvrdené i na 19. riadnom zasadnutí Rady colnej únie SR/ČR v novembri 2001.

Rozvojová pomoc
Vláda Slovenskej republiky na svojom zasadnutí dňa 10. júla 2002 schválila Správu o oficiálnej rozvojovej pomoci (ODA) poskytnutej Slovenskou republikou v roku 2001, pričom možno konštatovať, že objem poskytnutej ODA sa oproti roku 2000 zvýšil o 40 %.

Kapitola 27: Spoločná zahraničná a bezpečnostná politika

Pravidelný politický dialóg ustanovený Asociačnou radou so Slovenskom pokračuje hladko a Slovensko pokračuje v orientácii svojej zahraničnej a bezpečnostnej politiky smerom k Európskej únii. Pokračuje v aktívnej účasti v rámci Spoločnej zahraničnej a bezpečnostnej politiky (SZBP), vrátane rokovaní na úrovni politických riaditeľov, európskych korešpondentov a pracovných skupín.

Slovensko malo dobré výsledky v oblasti implementácie medzinárodných sankcií a reštriktívnych opatrení. Pri udeľovaní povolení na vývoz tzv. „citlivých tovarov“ (vojenský materiál, resp. tovary dvojitého použitia) slovenské orgány zohľadňovali princípy Kódexu správania sa EÚ (Code of Conduct) pre vývoz zbraní ako aj ďalšie dokumenty EÚ platné v oblasti obchodovania s „citlivými položkami“. V júli 2002 prijala Národná rada SR zákon č. 460/2002 Z.z. o vykonávaní medzinárodných sankcií zabezpečujúcich medzinárodný mier a bezpečnosť, ktorý predstavuje komplexnú právnu úpravu implementácie medzinárodných sankcií prijatých BR OSN a Radou EÚ v podmienkach SR. Zákon je účinný od 1. septembra 2002.

SR plní úlohy stanovené v rámci deklarovaného príspevku k vyčleneným silám EÚ (tzv. Headline goal) podľa harmomogramu. Slovensko sa aktívne zúčastňovalo medzinárodných mierových operácií, hlavne v SFOR, KFOR a sérii mierových a pozorovateľských misií OSN, OBSE a EUMM. V hodnotenom období sa zúčastňovalo v misiách OSN na Cypre, Východnom Timore, Eritrei, Etiópii, Golandských výšinách, Iraku a Sýrii. Vzhľadom na ambície SR získať členstvo v NATO a EÚ sa v súčasnosti presúva dôraz z účasti na našich vojakov na misiách OSN na posilnenie účasti v misiách NATO/EÚ. V júni 2002 schválila NR SR účasť príslušníkov ozbrojených síl SR v operácii Trvalá sloboda v Afganistane. SR sa popri Rumunsku stala druhou kandidátskou krajinou NATO, ktorá vyslala svojich vojakov do Afganistanu.

Kapitola 28: Finančná kontrola

Národná rada SR dňa 26. júna 2002 schválila zákon č. 466/2002 Z.z. o audítoroch a Slovenskej komore audítorov, ktorý nadobudne účinnosť 1. januára 2003. Zákon dosahuje štandardy úplného právneho súladu so smernicou rady 84/253/EHS a zosúlaďuje požiadavky kladené na osoby vykonávajúce audit účtovných závierok s európskymi krajinami. 

V oblasti ochrany finančných záujmov Európskych spoločenstiev a boja proti podvodom a korupcii Národná rada SR schválila dňa 2. júla 2002 novelu zákona č. 10/1996 Z.z. o kontrole v štátnej správe, ktorá nadobudne účinnosť 1. septembra 2002. Zákon č. 461/2002 Z.z., ktorým sa mení a dopĺňa zákon č. 10/1996 Z.z. o kontrole v štátnej správe v znení zákona č. 502/2001 Z.z. a o doplnení zákona č. 231/1999 Z.z. o štátnej pomoci v znení zákona č. 434/2001 Z.z. vytvoril právny rámec pre možnosť vykonať, na základe rozhodnutia vlády, kontrolu nakladania s finančnými prostriedkami poskytnutými Slovenskej republike Európskymi spoločenstvami Úradom vlády SR. Súčasne je citovaný zákon všeobecne záväzným právnym predpisom upravujúcim ochranu finančných záujmov Európskych spoločenstiev Úradom vlády SR a jeho spoluprácu s Európskym úradom pre boj proti podvodom OLAF. Na základe tohto ustanovenia vykonáva činnosť Centrálny kontaktný útvar OLAF pre Slovenskú republiku, ktorý vznikol na základe uznesenia vlády SR č. 1133/2001.

Vo Finančnom spravodajcovi MF SR č. 11/2002 bolo dňa 26. júla 2002 boli nadväzne na uznesenie vlády SR č. 339/2002 uverejnené „Zásady koordinácie následnej finančnej kontroly.

Bola vypracovaná a 22. júla 2002 pod číslom CONF-SK 64/02 EK doručená dodatková informácia č. 4.

Kapitola 29: Finančné a rozpočtové ustanovenia

Národná rada SR dňa 18. júna 2002 schválila novelu zákona č. 303/1995 Z.z. o rozpočtových pravidlách. Účinnosť novely zákona bola určená ako rozdielna v štyroch termínoch, a to 1. septembra 2002 pre súbor ustanovení, vyplývajúcich z realizácie reformy verejnej správy na úseku územných samospráv, ako aj vo väzbe na nový zákon o štátnom dlhu. Účinnosť ďalších ustanovení bola určená k 1. januáru 2003, k 1. januáru 2004 a ku dňu nadobudnutia platnosti zmluvy o pristúpení Slovenskej republiky k ES a EÚ.

Vo  vzťahu  k  budúcemu členstvu Slovenskej republiky v Európskej únii sa v tejto  novele upravujú  finančné  vzťahy  štátneho  rozpočtu SR a rozpočtu Európskych  spoločenstiev; konkrétne úprava finančných tokov z rozpočtu SR do rozpočtu ES formou odvodových povinností, tzv. vlastné zdroje Európskeho spoločenstva,  ako  aj  finančné  toky z rozpočtu ES do rozpočtu SR v rámci štrukturálnych  fondov  a  Kohézneho  fondu.  Novela predpokladá zapájanie prostriedkov poskytnutých z rozpočtu Európskych spoločenstiev cez rozpočet, t.j. prijaté prostriedky sa zaradia do príjmov štátneho rozpočtu a  súčasne  sa k nim priradia v štátnom rozpočte potrebné výdavky. Na takto navrhovanú  úpravu  nakladania  s  prostriedkami  Európskych  spoločenstiev naväzuje ich sledovanie, kontrola, hospodárenie a vykazovanie rovnako ako u prostriedkov štátneho rozpočtu.

Dňa  5.6.2002  bol  vládou  SR  schválený  materiál  MF SR „Návrh stratégie prístupového  procesu  v kapitole 29 Finančné a rozpočtové ustanovenia so zameraním  na  vlastné  zdroje  Európskych  spoločenstiev“, ktorý vymedzuje zodpovednosti   jednotlivých  inštitúcií  Slovenskej  republiky  za  oblasť vlastných zdrojov Európskych spoločenstiev.